Lelaki dipenjara 14 hari selepas ceroboh bilik CCTV kerana lapar

Seorang lelaki yang mendakwa menceroboh bilik kawalan kamera litar tertutup (CCTV) di Kompleks Dayabumi kerana lapar, dijatuhi hukuman penjara 14 hari oleh Mahkamah Majistret Kuala Lumpur hari ini.Majistret Mohamad Aizat Abdul Rahim menjatuhkan hukuman itu selepas Ahmad Solleh Jaafar, 33, mengaku bersalah dan memerintahkan tertuduh dipenjara mulai tarikh dia ditangkap iaitu pada 28 September lalu.Dia didakwa melakukan kesalahan itu di Kompleks Dayabumi, Jalan Sultan Hishamuddin di sini pada 10.10 pagi 28 September lepas mengikut Seksyen 448 Kanun Keseksaan yang membawa hukuman maksimum penjara enam bulan atau denda RM5,000 atau kedua-duanya.Ketika ditanya mengapa dia melakukan kesalahan itu, tertuduh yang tidak bekerja memaklumkan mahkamah bahawa dia lapar.Mohamad Aizat : Kalau kamu lapar, minta cara baik, ini ceroboh bilik kawalan. Bilik kawalan itu bukan kedai makan. Macam mana kamu tahu ada makanan di situ, kamu kerja di situ ke?Ahmad Solleh : Ada makanan… saya tak kerja di situ.Timbalan Pendakwa Raya Illya Syaheedah Mohd Razif memohon hukuman setimpal berbentuk pengajaran, bagaimanapun Ahmad Solleh yang tidak diwakili peguam tidak mengemukakan sebarang rayuan kepada mahkamah.


Lakukan ujian kendiri sebelum balik kampung, kata Khairy

Menteri Kesihatan Khairy Jamaluddin menyarankan mereka yang ingin pulang ke kampung agar menjalani ujian kendiri Covid-19 sebelum melakukan perjalanan rentas negeri.Beliau berkata mereka yang berada dalam persekitaran mobiliti tinggi dan bertemu orang ramai digalakkan membuat ujian Covid-19 secara berkala.Khairy menerusi ciapannya dalam Twitter hari ini berkata hanya berbaki 1.6% sebelum Malaysia mencapai sasaran 90% untuk membuka sempadan negeri.“Kini kementerian kesihatan sudah beralih ke ujian simptomatik… jika anda ingin pulang ke kampung menziarahi orang tua, lakukanlah ujian air liur RTK. Jaga keselamatan mereka,” katanya.Berdasarkan portal CovidNow, sebanyak 88.4% atau 20,698,852 golongan dewasa di negara ini telah melengkapkan vaksinasi masing-masing setakat semalam, tinggal kurang daripada dua peratus untuk mencapai sasaran 90%.Pada 22 September lepas, Perdana Menteri Ismail Sabri Yaakob berkata aktiviti merentas negeri akan dibenarkan apabila mencapai 90% golongan dewasa telah melengkapkan vaksinasi Covid-19 mereka.Dalam ciapan lain, Khairy berkata apabila negara memasuki fasa endemik, semuanya bergantung kepada tanggungjawab dan tingkah laku individu itu sendiri.“Apabila kita memasuki fasa endemik, kita tidak boleh melakukan seperti sekatan jalan raya untuk melihat sekiranya anda sudah lengkap divaksin atau belum. Saya percaya kita boleh menghadapi cabaran dalam #ReopeningSafely,” katanya.


Mohon maaf atau disaman, kata aktivis berhubung fitnah portal pro BN

Aktivis media sosial, Syarul Ema Rena Abu Samah, atau lebih dikenali sebagai “Ratu Naga” membuat laporan polis terhadap sebuah portal pro-Barisan Nasional (BN) selepas didakwa memfitnahnya menerima bayaran daripada Perikatan Nasional (PN).Bercakap dengan MalaysiaNow, Ema berkata, portal itu menuduh kononnya PN membiayainya sebagai ketua jentera pasukan siber dengan bayaran RM1 juta sempena Pilihan Raya Negeri (PRN) Melaka kali ini.Menurutnya, portal itu juga mereka cerita bahawa dia dipecat kerana dikatakan gagal untuk memberikan impak dalam perang siber semasa tempoh berkempen.Menjelaskan perkara itu, Ema menafikannya dan menyifatkan perbuatan itu sebagai usaha memburukkan imej PN dan dirinya.“Saya akui saya ada mempromosi PN menerusi akaun media sosial saya, tetapi saya berbuat begitu kerana saya sokong PN dan saya juga merupakan pengundi di Dewan Undangan Negeri (DUN) Rembia,” katanya ketika dihubungi MalaysiaNow.“Saya bukan ahli Bersatu atau mempunyai sebarang kaitan dengan PN. Saya cuma nak tolong sebab PN adalah pilihan saya,” tegasnya.Mengulas lanjut, Ema memberitahu dia juga bercadang untuk menyaman portal tersebut sekiranya mereka gagal meminta maaf dalam tempoh seminggu susulan laporan tersebut.“Saya sangat marah apabila mereka turut melontarkan fitnah terhadap keluarga. Tak salah jika nak kritik saya tetapi jangan sampai ‘serang’ ahli keluarga,” katanya.“Saya berpendapat portal itu menulis artikel tersebut kerana melihat saya sebagai ancaman kerana mempunyai lebih 123,000 ‘followers’ dan saya aktif menguar-uarkan mesej dan inisiatif yang bakal dilaksanakan oleh PN.”


Jabatan kesihatan siasat kematian bayi baru lahir di Sabah

Jabatan Kesihatan Sabah sedang menyiasat kes kematian bayi baru lahir di Hospital Wanita dan Kanak-Kanak Sabah, Likas di sini pada Ahad lepas yang tular di media sosial.Pengarah Kesihatan Negeri Sabah Dr Rose Nani Mudin dalam kenyataan hari ini berkata siasatan itu dijalankan secara terperinci dan telus oleh JKN Sabah.Beliau berkata ibu kepada bayi berkenaan berada dalam keadaan stabil dan sedang diberi rawatan lanjut serta kaunseling oleh pihak hospital pada masa ini.“Terlebih dahulu pihak JKN Sabah ingin merakamkan ucapan takziah kepada seluruh keluarga bayi ini.“Pihak JKN Sabah mengambil perhatian serius mengenai kejadian ini dan sedang menjalankan siasatan terhadap semua maklum balas yang diterima bagi tujuan menambah baik mutu perkhidmatan kami,” katanya.Semalam, tular di media sosial dakwaan seorang wanita yang merupakan anggota keluarga kepada ibu dan bayi berkenaan menuntut siasatan dilakukan bagi mengetahui sama ada terdapat unsur kecuaian dalam kejadian tersebut.


20 kes baru Covid-19 hari ini, 17 penularan tempatan

Sebanyak 20 kes baru melibatkan 17 kes penularan tempatan dan satu kematian dilaporkan di Kedah hari ini, menurut Ketua Pengarah Kesihatan Dr Noor Hisham Abdullah.Beliau berkata perkembangan terbaru itu menjadikan jumlah kumulatif kes positif Covid-19 di Malaysia kini sebanyak 10,167 kes dengan 130 kematian, manakala kes aktif dengan kebolehjangkitan berjumlah 722.Bagi 17 kes penularan tempatan, 14 kes melibatkan warga tempatan dan tiga kes bukan warganegara, katanya.Sebanyak sembilan kes dicatatkan di Kedah termasuk lapan kes daripada Kluster Sungai dan satu kes Jangkitan Pernafasan Akut Teruk (Sari) di Hospital Sultanah Bahiyah manakala lapan kes dicatatkan di Sabah.“Tiga kes saringan rujukan ke Hospital Tawau dari Hospital Semporna yang melibatkan dua bukan warganegara; satu kes Sari di Hospital Tawau; satu kes saringan prapembedahan di Hospital Keningau; satu kes saringan komuniti di Tawau; satu kes daripada Kluster Benteng LD; dan satu kes daripada Kluster Bakau yang melibatkan bukan warganegara, iaitu kluster baharu di Semporna,” katanya.“Daripada 20 kes baru yang dilaporkan, tiga adalah kes import yang mendapat jangkitan di luar negara melibatkan dua warga tempatan dan satu bukan warganegara dari New Zealand (satu kes di Selangor); Qatar (satu kes di Wilayah Persekutuan Kuala Lumpur); dan India (satu kes di Wilayah Persekutuan Kuala Lumpur),” katanya dalam kenyataan hari ini.Dr Noor Hisham berkata terdapat satu kes kematian berkaitan Covid-19 yang meninggal dunia pada 5.45 petang semalam, menjadikan jumlah kumulatif kes kematian sebanyak 130 kes iaitu 1.28 peratus daripada jumlah keseluruhan kes.“Kes kematian ke-130 (kes ke-9578) merupakan lelaki warganegara Malaysia berumur 82 tahun dan mempunyai latar belakang penyakit strok serta sukar bergerak sendiri sejak Mac 2020 akibat patah tulang utama di kaki.“Beliau mengalami gejala demam pada 4 September 2020 namun tidak mendapatkan rawatan. Pada 7 September 2020, beliau dikesan sebagai kontak rapat kepada anak dan cucu beliau yang merupakan kes positif dalam Kluster Sungai (iaitu kes ke-9458 dan kes ke-9547), lalu dimasukkan ke Hospital Sultanah Bahiyah, Kedah. Saringan Covid-19 kes didapati positif pada 9 September 2020,” katanya.Dr Noor Hisham turut memaklumkan terdapat 12 kes positif Covid-19 yang sedang dirawat di Unit Rawatan Rapi (ICU), termasuk dua kes memerlukan bantuan pernafasan.Selain itu, sejumlah 51 kes dilaporkan pulih Covid-19 pada hari ini dan menyumbang kepada jumlah kumulatif kes yang telah pulih sepenuhnya sebanyak 9,315 kes (91.6 peratus daripada jumlah keseluruhan kes).


Kes deman denggi meningkat 14.6% pada Mei, 2 kematian dilaporkan

Jumlah kes deman denggi dilaporkan pada Minggu Epidemiologi (ME) ke-19 iaitu dari 7 Mei hingga 13 Mei meningkat 14.6 peratus kepada 2,242 kes berbanding 1,956 kes pada minggu sebelumnya dengan dua kematian akibat komplikasi demam denggi dilaporkan.
Ketua Pengarah Kesihatan Muhammad Radzi Abu Hassan dalam kenyataan hari ini berkata kumulatif kes demam denggi yang dilaporkan sehingga kini adalah sebanyak 41,175 kes berbanding 14,724 kes bagi tempoh sama tahun 2022 iaitu peningkatan sebanyak 179.6 peratus.
Sementara itu, katanya sejumlah 26 kematian akibat komplikasi demam denggi telah dilaporkan berbanding sembilan kematian bagi tempoh yang sama pada 2022.
Beliau berkata sebanyak 87 lokaliti hotspot dilaporkan pada minggu ME ke-19 sama seperti minggu sebelumnya dengan 49 lokaliti berada di Selangor, 22 lokaliti di Pulau Pinang, tujuh lokaliti di Sabah, lima lokaliti di Wilayah Persekutuan Kuala Lumpur dan Putrajaya, tiga lokaliti di Kedah dan satu lokaliti di Perak.
Dalam pada itu, beliau berkata jumlah kumulatif kes chikungunya sehingga kini adalah 130 kes.
Bagi survelan zika pula, sebanyak 1,087 sampel darah dan 45 sampel urin telah dijalankan saringan zika dan hasil kesemuanya adalah negatif.


Isu kerajaan derhaka dipolitikkan, proses pembatalan masih berjalan, kata Annuar

Isu “penderhakaan” kerajaan terhadap Yang di-Pertuan Agong Sultan Abdullah Sultan Ahmad Shah yang timbul ketika ini adalah disebabkan penyebaran maklumat tidak tepat malah ia turut dipolitikkan.Menteri Wilayah Persekutuan Annuar Musa berkata apabila berlaku banyak laporan yang tidak tepat sejak hari pertama isu itu hangat diperkatakan, wujud beberapa pihak cuba mengambil kesempatan.“Kemudian orang awam tidak diberi penjelasan secara tepat dan terperinci menyebabkan timbul pula pelbagai persepsi. Sebenarnya, banyak yang tidak tahu bahawa proses pembatalan ordinan itu sedang berjalan mengikut peraturan-peratusan biasa, langsung tidak timbul soal derhaka dan sebagainya, cuma ia dipolitikkan,” katanya.Beliau berkata demikian kepada pemberita selepas melawat pusat pemberian vaksin (PPV) bagi penduduk Parlimen Ketereh di Dewan Tun Abdul Gaffar Baba, Kompleks Yayasan Kemiskinan Kelantan semalam.Pada 26 Julai lepas, Menteri di Jabatan Perdana Menteri (Parlimen dan Undang-Undang) Takiyuddin Hassan memaklumkan Dewan Rakyat bahawa kerajaan memutuskan tidak akan menasihati Yang di-Pertuan Agong untuk mengisytiharkan pelanjutan darurat, yang dijadual tamat hari ini (1 Ogos).Mengulas lanjut, Annuar berkata perkara yang diumumkan Takiyuddin pada persidangan itu secara konteksnya adalah sekadar memaklumkan keputusan jemaah menteri namun prosesnya masih berjalan seperti biasa sehingga mendapat perkenan Seri Paduka.“Pada 26 Julai, sidang Parlimen bermula dan di situlah Menteri Undang-Undang didesak pembangkang untuk mengetahui pendirian kerajaan dan Menteri Undang-Undang memaklumkan perkembangan terbaru.“Apabila isu berkenaan cuba dikelirukan, perdana menteri tanpa berlengah pada keesokan harinya, iaitu 27 Julai, terus menghadap Seri Paduka bersama Peguam Negara untuk menerangkan perkara sebenar.“Malah perdana menteri turut memohon maaf sekiranya apa yang disampaikan dalam sidang Parlimen itu menimbulkan kekeliruan dan ia boleh diperjelaskan,” katanya sambil menegaskan kerajaan juga berpegang teguh kepada konsep raja berperlembagaan.Menerusi kenyataan Istana Negara pada 29 Julai, Sultan Abdullah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua Ordinan Darurat, walhal ia belum lagi diperkenan Seri Paduka.Sultan Abdullah juga amat dukacita kerana apa yang telah diperkenan dan dititahkan kepada Takiyuddin serta Peguam Negara Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan tidak dilaksanakan.


AirCon: Teater dalam talian

Pada tahun 2008, dunia pentas Malaysia sempat gempar oleh sebuah pementasan yang temanya, begitu berani.Pementasan teater tersebut, dalam bahasa Melayu (berbaur dengan bahasa Inggeris) berjudul AirCon, mengetengahkan bakat-bakat filem kita hari ini yang paling luar biasa.Antara lain mereka adalah Mohd Amerul Affendi, Zahiril Adzim, Nam Ron dan Chew Kin Wah; yang kita nikmati kehebatan lakonan mereka dalam One Two Jaga (2018) kemudiannya.AirCon mengisahkan Chep dan Burn, dua orang pengawas dan kebetulan juga atlet berjaya di Sekolah Menengah Sultan Ahmad Tajuddin Mukarram Shah, Kedah yang diulit beberapa gangguan apabila seorang pekerja seks trans mati dibelasah tidak jauh dari sekolah mereka.Lapis demi lapis persoalan terjawab apabila kita mendapati Burn (lakonan Zahiril Adzim) mempunyai hubungan dengan trans tersebut.Di tengah-tengah kegilaan buli, keganasan, rogol dan liwat, ustaz gila hukum dan guru yang tiada motivasi; kita didedahkan dilema sekumpulan remaja yang berdepan dengan begitu banyak pertanyaan; iaitu seputar identiti.Atau, siapakah aku?Tentu pada tahun 2008, ia menggemparkan kerana ia mengkritik begitu banyak; sekolah, agamawan, feudal, pihak berkuasa, masyarakat; dan drama pentas tulisan Shanon Shah itu mengupas lapis-lapis menakutkan yang lain; perbincangan terus-terang tentang seks, politik kaum, kem meluruskan “anak-anak lembut” dan iklim agama yang merimaskan.Tidaklah menghairankan AirCon menjadi bualan hangat pada tahun 2008 itu.Pembunuhan trans di luar pagar sekolah itu ternyata berkait dengan tokoh pelajar sekolah elit tersebut yang punya skandal dengan pekerja seks ini.Di tengah itu pelajar-pelajar “lembut” mencari udara untuk bernafas tetapi berdepan dengan pilihan yang tidak banyak.Mereka dipaksa berubah dengan latihan cara berjalan atau bertutur yang maskulin dalam kem pemulihan.Yang mana berakhir dengan ada di antaranya menjadi mangsa penderaan seks.Lakonan Mohd Amerul Affendi, dan Nam Ron misalnya begitu kukuh terpahat di ingatan.Jika kita mengingat kembali AirCon pada tahun 2008 itu, ada beberapa kekuatan melongokan dan kelemahan yang boleh dimaafkan.Misalnya memang pembukaan Aircon itu menggemparkan; dengan kisah trans dibelasah.Kemudian muncul Nam Ron sebagai ustaz di sela lagu Negaraku yang didendangkan.Kita dibawa menghimbau memori lalu, saat di sekolah yang disuakan dengan pengumuman demi pengumuman di perhimpunan pagi.Ciri khas lain yang menghimbau kenangan itu adalah dialog dengan dialek utara (negeri asal Shanon).Ia membuatkan kita terliur dengan pertukaran adegan licin dan set praktikal.Adegan pendek-pendek kadang mengkecamuk tetapi tetap menghiburkan.Cuma ia sebuah pementasan yang panjang, mungkin kerana terasa sayang untuk dicantas di sana-sini dan ingin disumbat semua.Ia juga mengejutkan kerana wacana LGBT yang transparen dalam kalangan remaja.Kerana mereka mencari diri. Malah membincangkan identiti.Perbincangan seputar seksualiti itu amat telanjang, dan polos sehingga kadang-kala terasa carut dan cemuh.Hipokrasi establishment diminikan dalam sebuah sekolah membuatkan kita segera menghubungkan dengan dunia real di luar sana.Kemudian ada jenayah kebencian, ada homofobia, ada persoalan kaum serta pertanyaan tentang pembunuhan.Ada resah yang mencabar juga, Burn misalnya yang menikmati seluruh momen seksnya dengan seorang trans, ingin bertaubat; dan mendapati dirinya sungguh celaru kerana sudah jatuh cinta dengan seorang “pondan”.Chep pula ada masalah dengan identiti Tengkunya yang ingin ditanggalkan.Yang juga mengesankan ialah pengarahan Jo Kukathas dan Zalfian Fuzi jelas lagi teratur, membolehkan kita mengecami niat dan tujuan teater ini.Malah arah seninya juga mengalir, ditambah dengan lakonan yang berkualiti.AirCon meraih lapan pencalonan ketika 7th Boh Cameronian Arts Awards tahun 2009 dan beroleh pengiktirafan untuk Skrip Asli Terbaik, Pelakon Pembantu Lelaki Terbaik, dan Tatacahaya Terbaik.Mungkin kerana sukses 2008 itu, The Instant Cafe Theatre (ICT) yang bernasib baik ada merekod dan mendokumentasikan pementasan itu memilih untuk membawanya kembali untuk ditonton.Cuma, sayang kerana pandemik; ia disiarkan kembali di dalam talian dengan menggunakan platform teater digital CloudTheatre antara 24 ke 26 September lalu.Pementasan lebih sedekad lalu ditampilkan semula dan membawa kita ke tahun 2008.Apakah rupa Malaysia pra PRU14?Atau, apakah rupa teater Malaysia sepuluh tahun lalu?Saya percaya ramai audien muda yang kini lebih telus serba-serbi akan menghargai usaha dan penerokaan berani Shanon, dan The Instant Cafe Theatre (ICT) ketika itu.Mereka menyumbang kepada keterbukaan dan perbincangan yang polos mengenai isu-isu payah yang masih belum selesai lagi hari ini.Pembunuhan Aishwarya misalnya, akan cepat membawa kita kepada nasib ramai trans di negara ini (tentu termasuk Sajat); dan perihal buli yang belum pernah habis.Kita akan berfikir kembali persoalan relevan dan tidak revelannya pendekatan sesetengah agamawan dan guru di sekolah.Kita akan mempersoalkan kembali kemunafikan sesetengah kita.Itu 10 tahun lepas dan didatangkan kembali pada tahun 2022.Satu masa dahulu, dunia teater kita pernah sangat bertenaga dan hidup.Dengan keramaian Cameronian Arts Awards tahun demi tahun anjuran KakiSeni (yang mana saya pernah ikut menulis untuk kakiseni.com) teater Melayu, Mandarin, dan Inggeris bersaing demi keunggulan mutu.Naratif terbaik, dan mutu lakonan yang cemerlang sentiasa menjadi buruan.Malah dapat dikatakan ia adalah tahun-tahun terbaik dunia pentas Malaysia.The Instant Cafe Theatre (ICT), Actors Studio di Dataran Merdeka, Akademi Seni Kebangsaan dan Stor DBP, menghidangkan pementasan demi pementasan yang mencengangkan.Apakah yang terjadi kepada dunia teater hari ini? Nahas.Cukup untuk audien muda menonton kembali AirCon dan melihat kembali secebis dari tawaran luar biasa generasi terdahulu.Saya percaya The Instant Cafe Theatre (ICT) atau The Actors Studio ada banyak lagi memori lama yang sedang dipilin dan dibaiki agar dapat diberikan mutu audio serta sari kata.Moga-moga ada lagi putaran teater lama disuguhkan.Ia sebagai satu isyarat, teater Malaysia belum mati, cuma lelap sekejap mencari tenaga untuk kembali bangkit.


Isteri anggota polis ziarah suami bertugas di SJR dikompaun RM2,000

Isteri anggota polis yang menziarahi suaminya yang sedang bertugas di sekatan jalan raya (SJR) di Putrajaya pada hari pertama Aidilfitri dikenakan kompaun RM2,000 atas kesalahan melanggar prosedur operasi standard (SOP) perintah kawalan pergerakan (PKP).Ketua Polis Daerah Putrajaya Mohd Fadzil Ali berkata kompaun itu dikeluarkan semalam di bawah Peraturan 21 (PU A 225/20212) Ziarah Hari Raya Raya Aidilfitri (No 21 Kesalahan-kesalahan yang diperuntukkan dalam SOP yang dikeluarkan Majlis Keselamatan Negara) Akta Pencegahan dan Pengawalan Penyakit Berjangkit 1988 kerana pelanggaran SOP PKP dengan menziarah suami di SJR.Menurutnya, pada awalnya perbuatan tersebut dilihat sebagai satu tanggungjawab isteri untuk memberi sokongan moral kepada suami yang sedang bertugas dengan menghantar juadah di pagi raya.“Namun, kepentingan awam adalah melebihi kepentingan individu dan pihak polis tidak mahu perbuatan sedemikian dijadikan alasan oleh semua ahli keluarga petugas untuk melawat keluarga yang bertugas di lapangan pada Hari Raya atau hari biasa,” katanya dalam satu kenyataan hari ini.Tular di media sosial gambar isteri bersama tiga orang anak berumur 11 tahun, 10 tahun dan lima tahun melawat suaminya yang juga anggota ibu pejabat Polis Daerah (IPD) Putrajaya. Perkara itu berlaku pada 13 Mei, kira-kira 1 tengah hari di SJR Persiaran Selatan menghala keluar ke Dengkil dan mengundang pelbagai reaksi.Mengenai dakwaan keluarga anggota polis itu menaiki kenderaan melebihi had tiga orang bagi sesebuah kenderaan, Mohd Fadzil berkata siasatan lanjut mendapati mereka datang menaiki dua kenderaan berbeza dan tiada kompaun dikenakan.“Pihak polis tidak berkompromi sekiranya wujud sebarang pelanggaran SOP PKP dan akan mengambil tindakan terhadap sesiapa sahaja tanpa mengira sama ada orang awam mahu pun anggota PDRM sendiri,” katanya.


Akta Pemansuhan Hukuman Mati Mandatori berkuat kuasa hari ini

Bermula hari ini, Akta Pemansuhan Hukuman Mati Mandatori 2023 (Akta 846) akan berkuat kuasa.
Menurut Warta Kerajaan Persekutuan bertarikh 30 Jun yang disiarkan Jabatan Peguam Negara, tarikh berkuat kuasa akta berkenaan ditetapkan Menteri di Jabatan Perdana Menteri (Undang-undang dan Reformasi Institusi) Azalina Othman Said.
“Pada menjalankan kuasa yang diberikan oleh subseksyen 1(2) Akta Pemansuhan Hukuman Mati Mandatori 2023 (Akta 846), Menteri menetapkan 4 Julai 2023 sebagai tarikh Akta itu mula berkuat kuasa,” menurut warta itu.
Pada 3 April lepas, Dewan Rakyat meluluskan Rang Undang-undang Pemansuhan Hukuman Mati Mandatori 2023 yang antara lain bertujuan memansuhkan hukuman mati mandatori, mengubah hukuman pemenjaraan sepanjang hayat dan sebatan.
Melalui undang-undang itu, mahkamah mempunyai budi bicara untuk menjatuhkan hukuman mati atau pemenjaraan bagi tempoh tidak kurang 30 tahun tetapi tidak melebihi 40 tahun dan sekiranya tidak dijatuhkan hukuman mati, hendaklah juga dihukum dengan sebatan tidak kurang 12 kali.


1,229 kes baru Covid-19, 435 di Selangor

Sebanyak 1,229 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 83,457 kata Ketua Pengarah Kesihatan Dr Noor Hisham Abdullah.Katanya, sebanyak 1,309 pesakit pulih dan dibenarkan pulang, menjadikan jumlah keseluruhan angka sembuh 69,393 kes atau 83.1%.“Selangor masih melaporkan jumlah kes harian tertinggi iaitu sebanyak 435 kes atau 35.4%. Sebanyak 344 kes (79.1%) dilaporkan daripada kluster-kluster dan saringan kontak rapat.“Sabah merekodkan 333 kes (27.1%) dan Kuala Lumpur sebanyak 131 (10.7%),” katanya dalam satu kenyataan.Noor Hisham berkata, kes aktif kini berjumlah 13,667 dengan 115 pesakit di tempatkan di Unit Rawatan Rapi termasuk 65 memerlukan bantuan alat pernafasan.“Dukacita dimaklumkan terdapat empat lagi kematian dilaporkan menjadikan jumlah mangsa yang maut meningkat kepada 415 orang,” katanya.Terdapat enam lagi kluster baru dikesan membabitkan Kluster Hujung Pasir di daerah Labuan; Kluster Lestari (Petaling, Hulu Langat, Klang, Sepang); Kluster Desa Idaman (Kulai); Kluster Tapak Bina Rimbun (Seremban); Kluster Tanjung Suria (Sepang, Gombak, Kuala Selangor, Hulu Selangor) dan Kluster Kuala (Kuantan).


Pertemuan PM, pembangkang langkah awal politik baru, kata Saifuddin

Pertemuan Perdana Menteri Ismail Sabri Yaakob dan pemimpin utama parti pembangkang disifatkan sebagai langkah awal yang penting ke arah politik baru, kata Pengerusi Perikatan Nasional Pahang Saifuddin Abdullah.Bekas Menteri Komunikasi dan Multimedia itu berkata beliau telah mula membincangkan mengenai politik baru sejak 2006 menerusi buku diterbitkan beliau berjudul ‘Politik Baharu’.“Saya mula membincangkan mengenai Politik Baharu sejak 2006. Ia adalah idea yang masih menunggu pelaksanaannya. Sudah tentu saya memahami dinamik politik sebenar. Tetapi saya masih perlu teruskan idea ini,” kata Saifuddin menerusi hantaran di akaun Twitter rasmi beliau hari ini.Semalam, Ismail mengadakan pertemuan dengan Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng.Pertemuan yang berlangsung selama lebih satu jam itu antaranya tertumpu kepada agenda kepentingan rakyat dalam mencari titik persamaan terbaik bagi menangani pandemik Covid-19.Berkongsi mengenai buku itu, Saifuddin berkata buku tersebut mengandungi dua bahagian utama dengan bahagian pertama menghuraikan mengenai keperluan meninggalkan amalan politik lama yang negatif seperti politik ampu, politik fitnah dan politik undi.Sebaliknya, beliau berkata politik baru yang lebih bersih dan segar seperti politik ilmu, politik hikmah dan politik bakti perlu menjadi amalan di negara ini.Saifuddin yang juga Ketua Badan Pimpinan Bersatu Pahang berkata bahagian kedua pula menceritakan perubahan politik negara ke tahap lebih tinggi dan meninggalkan perbezaan politik yang terlalu adversarial atau tajamseperti lawan politik dijadikan musuh ketat.“Saya menyarankan amalan ‘kerangka governans baru’ iaitu perundingan atas semangat rakan pembangunan antara tiga sektor utama pembangunan iaitu kerajaan, perniagaan dan masyarakat sivil. Dalam konteks ini, pertemuan yang dianjurkan perdana menteri semalam adalah amat signifikan,” katanya.


Keputusan rayuan kerajaan kes kerakyatan setara ditangguh ke 5 Ogos

Keputusan rayuan kerajaan terhadap keputusan Mahkamah Tinggi yang menetapkan anak yang dilahirkan di luar negara oleh ibu warga Malaysia yang berkahwin dengan warga asing berhak mendapat kerakyatan secara automatik ditangguhkan ke 5 Ogos.Panel tiga hakim Mahkamah Rayuan terdiri daripada hakim Kamaludin Md Said, Azizah Nawawi dan S Nantha Balan akan menyampaikan keputusan mereka di mahkamah terbuka.Hakim Kamaludin mencadangkan agar keputusan itu disampaikan di mahkamah terbuka dan bukannya secara atas talian kerana peguam pemantau dan media mungkin mahu hadir dalam penyampaian keputusan tersebut.Sebelumnya, keputusan dua rayuan tersebut dijadualkan akan disampaikan hari ini, namun ia ditangguhkan bagi mendengar penghujahan tambahan yang dibangkitkan peguam kanan persekutuan Liew Horng Bin, yang mewakili kerajaan.Kedua-dua rayuan itu melibatkan Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing, dan satu lagi kes melibatkan seorang wanita yang lahir di luar negara yang ibunya adalah warga Malaysia.Dalam prosiding hari ini yang dijalankan secara dalam talian, Liew berkata keputusan Mahkamah Persekutuan baru-baru ini yang menurutnya mempunyai kesan langsung ke atas kes kewarganegaraan.Beliau berkata susulan keputusan kes Dhinesh a/l Tanaphil lwn lembaga pencegahan jenayah yang diputuskan pada April lepas, didapati Perkara 8 (2) Perlembagaan Persekutuan tidak boleh dipinda kerana ia merupakan sebahagian daripada struktur asas Perlembagaan Persekutuan.Beliau berkata pindaan pada 2001 kepada Perkara 8 (2) Perlembagaan Persekutuan untuk melarang diskriminasi jantina adalah tidak dibenarkan.Dalam hujahnya, beliau berkata pindaan Perkara 8 (2) yang menyatakan bahawa tidak boleh ada diskriminasi terhadap warganegara atas agama, bangsa, keturunan, tempat lahir, atau jantina dalam mana-mana undang-undang, tidak terpakai kepada Perkara 14 (2) Perlembagaan Persekutuan, peruntukan kewarganegaraan.Liew berkata perkataan “bapa” dalam Seksyen 1 (b) dan 1 (c) Jadual Kedua, Bahagian II Perlembagaan Persekutuan tidak seharusnya ditafsirkan sebagai “ibu” kerana peruntukan itu tidak boleh dipinda.Dalam keputusannya, hakim Mahkamah Tinggi Akhtar Tahir untuk membenarkan anak-anak yang dilahirkan di luar negara oleh ibu warganegara Malaysia yang berkahwin dengan warga asing berhak mendapat kerakyatan melalui kuat kuasa undang-undang, beliau telah memutuskan bahawa perkataan “bapa” dalam Seksyen 1(b) mestilah dibaca termasuk ibu.Beliau juga memutuskan Perkara 14(1)(b) bersama Seksyen 1(b) Perlembagaan Persekutuan mesti dibaca selaras dengan Perkara 8(2) Perlembagaan Persekutuan yang melarang diskriminasi berasaskan jantina.Dalam prosiding hari ini, peguam Gurdial Singh Nijar yang mewakili ibu-ibu dan Family Frontier, berhujah bahawa penghakiman dalam kes Dhinesh harus dibaca secara keseluruhan dan tidak mengangkat sebahagian daripadanya.Penghakiman itu katanya, apabila dibaca secara keseluruhannya menyokong penambahbaikan Perlembagaan Persekutuan seperti Perkara 8 (2).Beliau berkata adalah menjadi tugas mahkamah untuk mentafsir Perlembagaan Persekutuan dengan cara yang harmoni memandangkan rayuan itu melibatkan kanak-kanak dan keluarga.Peguam Cyrus Das yang mewakili Mahisha Sulaiha Abdul Majeed berkata hujah Liew tidak sepatutnya dilayan oleh mahkamah.Bagi kes pertama, kerajaan, Kementerian Dalam Negeri dan ketua pengarah Jabatan Pendaftaran Negara (JPN) merayu terhadap keputusan Mahkamah Tinggi pada 9 September tahun lepas yang mengiktiraf anak kepada ibu warganegara Malaysia yang dilahirkan di luar negara mempunyai hak automatik menjadi rakyat Malaysia.Bagi kes kedua, Mahisha Sulaiha, yang dilahirkan oleh ibu rakyat Malaysia dan bapa warga India di India, merayu terhadap penolakan Mahkamah Tinggi pada 19 Ogos 2020 terhadap samannya yang difailkannya bagi mendapatkan pengisytiharan bahawa dia berhak mendapat kewarganegaraan Malaysia.Dalam saman mereka, antara lain, ibu-ibu itu mahu perintah mahkamah supaya semua agensi kerajaan yang berkaitan, termasuk JPN, Jabatan Imigresen dan kedutaan Malaysia, mengeluarkan dokumen berkaitan kewarganegaraan (termasuk pasport dan kad pengenalan) kepada anak yang dilahirkan di luar negara kepada ibu warganegara Malaysia dengan pasangan warga asing.


SAM gesa batalkan projek tambak laut di Langkawi

Pada 31 Mei 2018, pemaju dari Sarawak, mendiang Ting Pek Khiing yang terkenal dengan projek Empangan Bakun mengumumkan beliau akan melancarkan projek pembangunan bernilai RM30 bilion yang akan dibina di atas tanah yang ditebus guna di bahagian barat pulau Langkawi.Dinamakan projek Langkawi New City, ia akan dimajukan di atas tanah tambak laut seluas 81 hektar.Hasrat projek yang dicadangkan itu adalah sebuah pembangunan mewah ala Dubai, dengan 30,000 unit kondominium mewah, pusat perdagangan, prasarana berlabuh untuk kapal laut dalam dan perahu layar, antara lain.Menurut laporan media yang memetik mendiang Ting berkata bahawa “Projek ini akan menjadi pembangunan terbesar di bahagian utara Semenanjung Malaysia”.Dalam laporan yang sama, Ting juga dilaporkan berkata penilaian kesan kepada alam sekeliling juga sudah pun dijalankan.Namun, pada keesokan harinya, 1 Jun 2018, beberapa artikel berita melaporkan bekas perdana menteri Dr Mahathir Mohamad (di bawah kerajaan Pakatan Harapan yang baru dipilih pada masa itu) tidak akan merasmikan pelancaran dan bekas menteri besar Kedah Mukhriz Mahathir berkata bahawa kerajaan negeri belum menerima sebarang cadangan bagi projek dan tidak juga menerima sebarang deposit yang dibayar kepada negeri oleh mendiang Ting.Nasib baik bagi semua apabila projek ini tidak berjalan selepas pengumuman besar tersebut.Dua setengah tahun kemudian, kini kita mendengar bahawa kerajaan Kedah menandatangani perjanjian usaha sama dengan Widad Business Group Sdn. Bhd. (WBG) yang berpangkalan di Kuala Lumpur untuk menambak laut kawasan perairan Pulau Langkawi di mana 90% daripada jumlah 1,979 ekar akan menjadi pulau buatan.Ia adalah untuk pembangunan mewah termasuk hotel peranginan lima dan enam bintang, padang golf bersebelahan Kelab Kapal Layar Marina, kompleks beli-belah, hospital, universiti dan rumah mewah.Projek ini akan mengambil masa 15 hingga 20 tahun untuk disiapkan.Seperti juga apa yang pernah dicadangkan oleh mendiang Ting, projek ini juga akan didirikan di kawasan barat Langkawi, berhampiran dengan lapangan terbang Padang Mat Sirat; tetapi kelihatannya projek ini jauh lebih besar lagi, sembilan kali lebih luas, jika dibandingkan dengan cadangan asal, dan anggaran kosnya RM10 billion lebih tinggi.Menurut laporan media baru-baru ini yang memetik Menteri Besar Kedah Muhammad Sanusi Md Nor, WBG telah membayar “berjuta” (jumlah sebenar tidak didedahkan) sebagai yuran komitmen kepada negeri untuk memulakan projek ini.Kami amat terkejut dengan pengumuman oleh kerajaan negeri Kedah yang mahu memulakan projek tambak laut berskala besar bila negeri tersebut masih lagi mempunyai tanah yang luas.Idea yang sama untuk projek seperti ini sudah pun ditangguhkan pada 2018 oleh kerajaan negeri sebelum ini sebaik sahaja ia dilancarkan oleh Ting.Kenapa mengambil jalan yang sama lagi?Ini adalah sebuah projek besar yang mempunyai banyak implikasi kewangan, yang perlu dipertimbangkan secara mendalam oleh pihak kerajaan, terutama sekali tatkala sebuah pandemik melanda, apabila ekonomi negara dan dunia merudum dan industri pelancongan akan mengalami kerugian buat masa beberapa tahun lagi.Kenapakah kita perlu membangunkan sebuah taman untuk golongan yang kaya-raya apabila sumber kewangan yang terhad yang kita miliki patut digunakan untuk memenuhi keperluan pembangunan lestari untuk rakyat?Apa yang diperlukan sekarang bukanlah pembangunan mewah besar-besaran yang hanya akan memanfaat dan menguntungkan segolongan kecil, orang tertentu sahaja.Kelihatannya, bagaimana projek ini boleh menyebabkan kesan buruk ke atas alam sekitar, memusnahkan keindahan Langkawi dan menjejaskan kepentingan dan kebajikan jangka panjang rakyat biasa seperti komuniti nelayan, telah tidak dipertimbangkan sedalam-dalamnya.Sahabat Alam Malaysia (SAM) akan terus mengkritik kerajaan negeri kerana mencadangkan projek yang menjejaskan seperti meneroka elemen nadir bumi, pembalakan berskala besar dan kini tambak laut.Kami tidak menafikan bahawa pelaburan amat penting bagi negeri tetapi ia mestilah pelaburan yang baik bagi projek berguna dari segi sosial, bermanfaat untuk semua, terutama sekali bagi golongan miskin dan tidak memusnahkan alam sekitar.Tidak lama dahulu menteri besar Kedah telah berdiri bersama nelayan Pulau Pinang dan membantah Projek Tambak Laut Selatan Pulau Pinang yang melibatkan penambakan laut besar-besaran seluas 4,500 ekar di kawasan alam sekitar yang sensitif.Sudah tentu, apa yang tidak baik untuk Pulau Pinang juga tidak baik untuk Kedah.Kami berharap beliau tidak lupa akan perkara ini dan merayu kepadanya agar mengkaji semula dan membatalkan usaha sama yang tidak waras ini.Meenakshi Raman merupakan presiden Sahabat Alam Malaysia* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Dewan Rakyat luluskan RUU suruhanjaya tatakelakuan polis

Dewan Rakyat hari ini meluluskan Rang Undang-Undang (RUU) Suruhanjaya Bebas Tatakelakuan Polis (IPCC) 2020 yang bertujuan mempertingkatkan integriti, mengurangkan salah laku dalam kalangan anggota polis dan meningkatkan keyakinan orang ramai terhadap pasukan keselamatan itu.
Rang undang-undang berkenaan telah melalui beberapa proses pindaan dan penambahbaikan setelah dibentang untuk bacaan kali pertama pada 26 Ogos 2020 dan ia kemudian diluluskan dengan lebih suara bersetuju selepas bacaan ketiga oleh Menteri Dalam Negeri Hamzah Zainuddin,
Hamzah, ketika menggulung perbahasan rang undang-undang itu berkata, memang terdapat kes kematian di dalam lokap, namun ia bukanlah disebabkan kecederaan daripada pihak polis tetapi disebabkan penyakit yang dihidapi tahanan.
“Saya nak maklumkan betul ada (kematian dalam lokap) tetapi tidak bermakna ia berlaku atas sifat kesalahan mereka dipukul dan sebagainya.
“Bila saya baca laporan diberikan kepada saya, sebagai contoh pada 2015 ada empat kematian, 2016 (10), 2017 (sembilan), 2018 (lapan), 2019 (14), 2020 (16) dan 2021 (32),” katanya.
Hamzah berkata antara penyakit yang dihidapi tahanan sehingga menyebabkan kematian adalah asma, HIV, sakit jantung, hati, ulser, paru-paru, sakit kerongkong, selain terdapat juga kes gantung diri dan gaduh antara tahanan dalam lokap.
Sementara itu, beliau berkata rang undang-undang itu memberi fokus kepada penubuhan suatu badan untuk melaksanakan siasatan, manakala tindakan dan hukuman tatatertib masih dikekalkan dengan Suruhanjaya Pasukan Polis (SPP) mengikut peruntukan sedia ada dalam Perkara 140 Perlembagaan Persekutuan.
“Rang undang-undang ini digubal setelah dibuat perbandingan antara Pejabat Bebas Tatakelakuan Polis (United Kingdom) dan Majlis Bebas Aduan Polis (Hong Kong) di mana negara tersebut mempunyai badan pemantau yang bertindak sebagai badan pengawasan.
“Kedua-dua badan bebas ini hanya menjalankan kuasa siasatan ke atas salah laku dan hasil dapatan akan dikemukakan kepada pihak berkuasa berkenaan untuk diambil tindakan,” katanya.
Terdahulu ketika perbahasan rang undang-undang itu, belaku kekecohan apabila beberapa ahli Parlimen pembangkang tidak berpuas hati dengan keputusan Timbalan Yang di-Pertua Dewan Rakyat,Mohd Rashid Hasnon, yang dikatakan idak mengambil tindakan terhadap Datuk Seri Tajuddin Abdul Rahman (BN-Pasir Salak) yang didakwa mengeluarkan perkataan lucah pada 20 Julai lepas.
Rashid, ketika menjelaskan perkara itu berkata, beliau telah mengambil tindakan terhadap Tajuddin dengan mengarahkannya keluar daripada dewan pada hari kejadian (20 Julai).
“Saya dah buat penyelidikan, saya dah beri amaran dan dalam hansard ada disebut saya katakan 'Pasir Salak sila keluar Yang Berhormat', mengenai perkataan lucah saya cari dalam hansard tiada. Saya memerintahkan Tajuddin keluar, saya tak sebut berapa hari tapi mengikut peraturan 44 (2), maka Pasir Salak automatik dapat dua hari (gantung dewan),” katanya.
Kekecohan itu menyebabkan Kasthuriraani Patto (PH-Batu Kawan) diarah keluar dewan dan digantung dua hari daripada menghadiri persidangan apabila ahli Parlimen itu berterusan membangkitkan isu itu dan ingkar arahan Timbalan Yang di-Pertua untuk duduk, selain berlaku pertikaman lidah dengan Tajuddin yang mengganggu sesi perbahasan.
Persidangan dewan bersambung hari ini.


Banduan positif Covid-19 hanya 829, tahanan imigresen 1,355 orang

Sebanyak 60,583 banduan yang ditahan dipenjara sudah disaring dan daripada jumlah berkenaan, 829 kes dikesan positif Covid-19, sejak 29 Ogos sehingga 8 Disember, kata Timbalan Menteri Dalam Negeri I Ismail Mohamed Said.Katanya, dari 1 Mei sehingga 8 Disember, 1,355 penghuni di Depoh Tahanan Jabatan Imigresen Malaysia dikesan positif Covid-19.“Daripada jumlah itu, depoh tahanan Imigresen Bukit Jalil mencatatkan jumlah positif tertinggi iaitu 650 orang diikuti Depoh Tahanan Imigresen Langkap 481 orang, Depoh Tahanan Imigresen Semenyih 127 orang dan Depoh Tahanan Imigresen KLIA berjumlah 77 orang.“Baki seramai 20 orang direkodkan di Depoh Tahanan Belantik, Putrajaya, Machang, Machap Umboo, Lenggeng dan juga Juru,” katanya di Dewan Rakyat, hari ini.Ismail menjawab soalan Dr Lee Boon Chye (PH-Gopeng) menyatakan bilangan pesakit Covid-19 yang berasal dari penjara serta depoh tahanan imigresen.Menjawab mengenai langkah diambil kerajaan bagi memastikan agensi di bawah Kementerian Dalam Negeri (KDN) mematuhi Prosedur Operasi Standard (SOP) dan pemantauan saringan di penjara, Ismail memberitahu pihaknya sentiasa melaksanakan langkah tersebut seperti yang ditetapkan Kementerian Kesihatan Malaysia (KKM).Katanya, terdapat dua perkara menjadi keutamaan pihaknya bagi kalangan banduan penjara iaitu ketika proses penerimaan dan proses ketika mengeluarkan banduan sama ada bagi mendapatkan rawatan kesihatan atau ke mahkamah yang akan melalui proses selama 14 hari sebelum disatukan bersama banduan lain.“Contoh di penjara, lima hari kita asingkan di dalam bilik tahanan sementara untuk buat saringan ujian swab dan kalau positif kita akan hantar ke hospital dan kalau negatif, akan dihantar lagi ke satu bilik tahanan selama sembilan hari. Kalau betul-betul dalam tempoh 14 hari ini negatif baru kita asingkan kepada penjara besar bersama banduan lain.“Ini untuk kita pastikan bahawa semua pegawai dan anggota penjara kita mesti mematuhi syarat-syarat ini dan tentang penjarakan fizikal mesti kita akan pastikan (terjamin).”


Kes harian turun ke paras 1,600, pertama kali tiada kematian dicatat sejak Disember 2020

1,690 kes baru Covid-19 direkodkan hari ini menjadikan jumlah keseluruhan sebanyak 4,540,612 kes.Sebanyak 2,108 pesakit turut dilaporkan sembuh, menjadikan jumlah keseluruhan kes sembuh sebanyak 4,478,936.Ketika ini, 25,944 kes aktif direkodkan, dengan 24,906 atau 96% daripadanya sedang menjalani kuarantin kendiri.Dalam pada itu, 15 (0.0%) kes kini berada di pusat kuarantin sementara 1,000 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 23 kes dan 15 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.7% dengan kes Covid-19 merangkumi 5.2%.


Polis tambah sekatan jalan raya, pasukan pantau SOP ditubuhkan

Polis meningkatkan penguatkuasaan dan kawalan di sempadan negeri dan daerah serta kawasan-kawasan tumpuan awam bagi memastikan orang ramai mematuhi prosedur operasi standard (SOP) Covid-19 dan tidak melakukan perjalanan rentas negeri atau daerah.Malah beberapa ketua polis negeri turun padang hari ini bagi memastikan penguatkuasaan pematuhan SOP dilaksanakan dalam usaha memutuskan penularan jangkitan wabak yang boleh membawa maut itu.Di bandar raya ini yang di bawah perintah kawalan pergerakan (PKP) sejak Jumaat lepas, polis Kuala Lumpur menubuhkan 91 Pasukan Pemantauan Pematuhan SOP terdiri daripada lima pegawai dan 1,200 anggota yang akan digerakkan ke kawasan tumpuan ramai untuk melakukan pemantauan.Ketua Polis Kuala Lumpur Azmi Abu Kassim yang ditemui selepas meninjau sendiri pematuhan SOP PKP di Bazar Aidilfitri, Jalan Tuanku Abdul Rahman (TAR) di Kuala Lumpur berkata pasukan itu juga akan memberi peringatan berterusan kepada orang ramai dari semasa ke semasa supaya sentiasa mematuhi SOP.Beliau berkata pihaknya turut dibantu 61 pasukan penguat kuasa daripada agensi lain seperti Jabatan Sukarelawan Malaysia (Rela) dan Angkatan Tentera Malaysia (ATM).Kompaun akan dikeluarkan kepada individu yang masih bersikap sambil lewa dan ingkar arahan yang ditetapkan, katanya.Di Johor pula walaupun larangan rentas negeri dan daerah dikeluarkan, masih ramai yang mencuba nasib membuat permohonan untuk merentas negeri dan antara alasan yang diberikan ialah untuk pulang berhari raya menziarah keluarga.Ketua Polis Johor Ayob Khan Mydin Pitchay berkata dalam tempoh 25 April hingga semalam pihaknya menerima 19,090 permohonan untuk merentas negeri dan daerah.Sebanyak 465 permohonan ditolak berikutan alasan yang tidak munasabah, katanya kepada pemberita selepas meninjau sekatan jalan raya di Seelong di Johor.“(Lepas ini) dah tiada nasihat-nasihat. Banyak kali nasihat dan amaran (diberikan sebelum ini). Kalau kita tangkap (lepas ni), kita akan terus kompaun dan jangan cakap polis tidak bertimbang rasa.“Amaran sudah diberi jadi perlu bertanggungjawab,” katanya sambil memberitahu seramai 1,212 pegawai dan anggota bertugas pada Aidilfitri ini dengan 840 orang di sekatan jalan raya (SJR).Di Pulau Pinang pula polis menambah sekatan jalan raya daripada 15 kepada 41 berikutan pelaksanaan PKP di tiga daerah dan tiga mukim di negeri itu bermula esok hingga 23 Mei bagi memastikan orang ramai tidak merentas negeri atau daerah.Ketua Polis Pulau Pinang Sahabudin Abd Manan berkata selain itu polis juga akan melakukan sekatan jalan raya bergerak di 10 laluan tikus yang dikenal pasti.“Seramai 3,500 daripada 6,022 pegawai dan anggota polis di negeri ini terlibat dalam penugasan berkaitan COVID-19 termasuk SJR serta Ops Covid manakala selebihnya menjalankan tugasan hakiki sedia ada,” katanya ketika dihubungi.Tiga daerah yang dikenakan PKP di negeri itu ialah Timur Laut, Seberang Perai Tengah dan Seberang Perai Selatan serta Bandar Butterworth dan Mukim 14 di Seberang Perai Utara (SPU) serta Mukim 12 di Barat Daya.Sahabudin berkata pihaknya juga akan lebih teliti dalam meluluskan permohonan rentas negeri atau daerah bagi memastikan tiada yang mengambil kesempatan dengan memberikan maklumat tidak tepat untuk melakukan perjalanan.“Pelbagai alasan yang diberikan tapi kami mahukan bukti…jika salah guna kebenaran yang diberikan, tiada lagi amaran, kita akan terus kompaun,” katanya.


Kes harian Covid-19 di Singapura lepasi 2,000 jangkitan

Kementerian kesihatan Singapura melaporkan 2,236 kes Covid-19 pada Selasa, rekod tertinggi sejak pandemik melanda negara itu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.Bermula minggu ini, Singapura memperketatkan beberapa langkah Covid-19 seperti menghadkan pertemuan sosial kepada dua orang dan mewajibkan dasar bekerja dari rumah.


Rekod 7,748 lagi kes baru, jangkitan Covid-19 Malaysia jangkau 600,000

Malaysia merekodkan kes baru sebanyak 7,748 menjadikan kes keseluruhan Covid-19 meningkat sebanyak 603,122.Selangor kekal mencatat kes harian tertinggi sebanyak 2,612 disusuli Kuala Lumpur (851), Negeri Sembilan (709), Sarawak (706), Johor (446), Perak (371) dan Sabah (287).Hanya Perlis (8) sahaja yang mencatatkan kes satu digit hari ini.Negara juga mencatat sebanyak 6,624 kes sembuh menjadikan jumlah keseluruhan kes sembuh meningkat kepada 515,571.Kes aktif dengan kebolehjangkitan pula kini berjumlah 84,369.Dalam pada itu, 883 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 86 lagi korban akibat Covid-19, menjadikan jumlah mangsa yang maut meningkat kepada 3,182.


Pengundi positif Covid wajib pakai pelitup muka, kata KP kesihatan

Individu positif Covid-19 yang akan mengundi pada Pilihan Raya Umum ke-15 (PRU15) wajib memakai pelitup muka, manakala pemakaian pelitup muka bagi pengundi lain adalah amat digalakkan.
Ketua Pengarah Kesihatan Dr Noor Hisham Abdullah berkata pengundi positif Covid-19 juga tidak dibenarkan menaiki kenderaan awam termasuk e-hailing.
"(Pengundi positif Covid-19 tidak dibenarkan) singgah di mana-mana sebelum dan selepas mengundi, dan perlu pulang segera selepas selesai mengundi," katanya dalam kenyataan hari ini.
Bagi memastikan proses pengundian berjalan lancar dan selamat terutamanya bagi mengurangkan risiko penularan jangkitan, Dr Noor Hisham berkata pengundi positif Covid-19 perlu mematuhi penjarakan fizikal yang selamat, manakala penjarakan fizikal bagi pengundi lain amat digalakkan.
Katanya pengundi juga perlu menggunakan pensanitasi tangan yang disediakan di tempat mengundi, selain disyorkan membawa pensanitasi tangan sendiri.
Dr Noor Hisham berkata individu yang belum menerima dos penggalak vaksin Covid-19 dinasihatkan agar segera mendaftar dan mendapatkan vaksin bagi melindungi diri dan orang sekeliling.
"Marilah kita bersama-sama mengurangkan risiko jangkitan Covid-19 kepada pengundi dan petugas di pusat mengundi sepanjang PRU15," katanya.
Dr Noor Hisham turut berkongsi infografik mengenai nasihat am kepada pengundi PRU15 bagi mengurangkan risiko penularan jangkitan Covid-19 di laman Facebooknya semalam.
Beliau berkata petugas kesihatan akan ditempatkan di pusat pengundian bagi membantu melicinkan urusan pengundi positif Covid-19 dan menasihatkan mereka untuk mematuhi nasihat petugas kesihatan berkenaan.
Suruhanjaya Pilihan Raya (SPR) menetapkan esok sebagai hari mengundi awal manakala 19 November bagi hari pengundian PRU15.


Kes harian meningkat lepasi 2,400 jangkitan, 6 lagi terkorban

2,430 kes baru Covid-19 direkodkan hari ini menjadikan jumlah keseluruhan sebanyak  4,497,212 kes.Sebanyak 2,192 pesakit turut dilaporkan sembuh, menjadikan jumlah keseluruhan kes sembuh sebanyak 4,436,387.Ketika ini, 25,172 kes aktif direkodkan, dengan 24,053 atau 95.6% daripadanya sedang menjalani kuarantin kendiri.Dalam pada itu, 12 (0.0%) kes kini berada di pusat kuarantin sementara 1,076 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 31 kes dan 18 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 59.4% dengan kes Covid-19 merangkumi 6.4%.Enam lagi korban dilaporkan menjadikan kes keseluruhan kematian adalah sebanyak 35,653 orang.


Mangsa banjir di Johor, Sabah terus meningkat

Jumlah mangsa banjir di Johor terus mencatat peningkatan diikuti Sabah dan Pahang susulan hujan lebat berterusan, setakat malam ini.
Di Johor, Pontian menjadi daerah ketujuh dilanda banjir selepas Kota Tinggi, Kluang, Segamat, Mersing, Batu Pahat dan Muar dengan jumlah keseluruhan mangsa yang dipindahkan ke 51 pusat pemindahan sementara (PPS) setakat 10 malam ini meningkat kepada 5,000 berbanding 4,368 orang petang tadi.
Menurut kenyataan Jawatankuasa Pengurusan Bencana Negeri (JPBN), Segamat kekal daerah paling teruk terjejas dengan 1,784 orang daripada 501 keluarga, diikuti Kluang 1,239 orang (358 keluarga) dan Mersing 851 orang (258 keluarga).
"Di Kota Tinggi pula, jumlah mangsa yang dipindahkan adalah seramai 706 orang daripada 169 keluarga, Muar 206 orang (46 keluarga), Batu Pahat 196 orang (54 keluarga) manakala Pontian 18 orang (empat keluarga)," menurut kenyataan itu malam ini.
Sementara itu, lima sungai di negeri itu melepasi paras bahaya iaitu Sungai Muar (di Muara Sungai Gemas) menunjukkan bacaan 19.25 meter (m), Sungai Segamat (9.23m), Sungai Segamat (di Segamat Kecil) (37.56m), Sungai Kahang (di Kampung Contoh) (16.12m) dan Sungai Pontian Besar (11.16m).
Di Sabah, jumlah mangsa banjir naik mendadak kepada 1,421 orang daripada 495 keluarga dipindahkan ke 17 PPS di empat daerah berbanding 607 orang daripada 139 keluarga petang tadi.
Menurut Sekretariat JPBN Sabah, tiga daerah menunjukkan peningkatan mendadak iaitu Kota Marudu seramai 806 orang (356 keluarga), Kudat 381 orang (77 keluarga) dan Paitan 155 orang (44 keluarga).
Sementara itu, di Pitas jumlah mangsa kekal 79 orang daripada 21 keluarga yang berlindung di tiga PPS.
Di PAHANG, mangsa banjir di daerah Rompin meningkat kepada 138 orang daripada 42 keluarga berbanding 97 orang daripada 28 keluarga petang tadi.
Sekretariat JPBN memaklumkan seramai 91 orang daripada 29 keluarga ditempatkan di PPS Balai Raya Setajam, PPS Balai Raya Bukit Lepas dihuni 40 orang daripada 11 keluarga manakala tujuh orang daripada dua keluarga pula berlindung di PPS Balai Raya Bandar Perwira Jaya.


Jangan peralatkan ‘OKU’ untuk kepentingan politik, aktivis selar PH

Seorang aktivis orang kurang upaya (OKU) menyelar laporan media yang cuba meraih simpati kepada Ahli Parlimen Hulu Langat Mohamad Sany Hamzan dari Pakatan Harapan (PH) di Dewan Rakyat berhubung ketidakupayaannya dengan menyelar Perikatan Nasional (PN).
Anthony Siva Balan yang merupakan pengasas Reaching Out to Educate the Able-bodied and Care for the Handicapped (Reach) berkata laporan sebuah akhbar berbahasa Inggeris berhubung pertikaman lidah antara blok kerajaan dan blok pembangkang semasa undi usul percaya kepada Perdana Menteri Anwar Ibrahim pada 19 Oktober lalu adalah berat sebelah.
"Dia yang mula mengganggu, menjerit apabila diminta bangun," katanya merujuk kepada tindakan Sany mencelah ketika Shahidan Kassim (PN-Arau) membangkitkan peraturan mesyuarat semasa usul itu yang dibentangkan oleh Timbalan Perdana Menteri Fadillah Yusof (GPS-Petra Jaya).
Sany kemudian diminta berdiri oleh Ahmad Marzuk Shaary (PN-Pengkalan Chepa).
Beliau kemudian berdiri dan meneruskan pertikaman lidah.
Sany yang juga ahli Dewan Undangan Negeri (Adun) Templer sebelum ini mengangkat sumpah dari tempat duduknya sebagai ahli Parlimen di Dewan Rakyat kerana masalah kesihatan selepas menjalani pembedahan.
Menurut Anthony, tiada isu berkaitan ketidakupayaan kerana Sany boleh berdiri selain bersifat membuli dalam Parlimen.
"Ketidakupayaan bukan alasan untuk menjerit dan gunakannya untuk manfaat sendiri."
Katanya, insiden itu berbeza daripada tindakan bekas ahli Parlimen, Ibrahim Ali yang pernah menyuruh Karpal Singh berdiri semasa perbahasan di Dewan Rakyat pada 2008.
"Karpal lumpuh dari leher ke bawah. Kumpulan kami membantah Ibrahim Ali di Parlimen kerana tindakannya.
"Tetapi beliau (Sany) boleh berdiri. Sesetengah media dan netizen tidak adil kerana menuduh PN menyerangnya atas ketidakupayaannya," katanya.
Anthony yang merupakan OKU sejak lahir dan menggunakan kerusi roda sejak usianya 10 tahun berkata, media dan ahli politik tidak boleh menggunakan isu OKU hanya untuk kepentingan sempit mereka.
"Kami sukakan kerusi roda kami dan tidak salah pun jika ada yang boleh berdiri walaupun berkerusi roda.
“Tetapi jangan manipulasi (isu OKU). Kami tidak mahu dipergunakan di Parlimen."


Thomas, kerajaan mohon batal saman Najib berkait skandal 1MDB

Bekas peguam negara Tommy Thomas dan kerajaan Malaysia telah mengemukakan permohonan untuk membatalkan saman Najib Razak selepas mendakwa tindakan bekas perdana menteri itu menyaman mereka adalah suatu serangan sampingan bagi menghalang prosiding kes jenayah terhadapnya.Najib memfailkan saman pada 22 Oktober lepas berhubung dakwaan bahawa kedua-dua defendan (Thomas dan kerajaan) menyalahgunakan kuasa untuk mendakwanya dalam beberapa kes termasuk membabitkan 1Malaysia Development Berhad (1MDB) dan menuntut ganti rugi lebih RM1.9 juta.Thomas dan kerajaan, melalui notis yang difailkan pada 18 November, antara lain mendakwa jika saman Najib diterus dan dibicarakan, ia akan menyebabkan kes jenayah yang sedang dibicarakan di Mahkamah Tinggi tergendala.Afidavit sokongan oleh timbalan pendakwa raya Ahmad Akram Gharib yang difailkan bersama notis itu menyebut dalam apa keadaan pun, pendakwaan boleh mengemukakan keterangan dan bukti berkaitan salah laku serta salah guna proses dengan niat jahat oleh Najib dalam perbicaraan kes jenayah terhadapnya.Ahmad Akram berkata mengikut Perkara 145 Perlembagaan Persekutuan dan subseksyen 376(1) Kanun Tatacara Jenayah, peguam negara sebagai pendakwa raya mempunyai kuasa yang boleh dilaksanakan menurut budi bicara beliau untuk memulakan, menjalankan atau memberhentikan apa-apa prosiding bagi satu kesalahan jenayah.Katanya keputusan pendakwa raya sama ada untuk memulakan, menjalankan atau memberhentikan apa-apa prosiding adalah berdasarkan fakta dan keterangan setiap kes dan pada setiap masa, Najib tidak terlibat dalam apa-apa proses membabitkan siasatan oleh agensi penguatkuasaan dan ia dibuat secara bebas.Beliau berkata tindakan Najib memfailkan saman adalah suatu percubaan untuk menghalang pendakwa raya daripada menjalankan tugasnya di bawah Perlembagaan Persekutuan.“Kesemua ini jelas menjadikan tindakan plaintif suatu tindakan yang tidak boleh dipertahan di mahkamah dan plaintif gagal mengemukakan fakta serta butiran mencukupi mengenai tindakan salah laku dalam jawatan awam, penyalahgunaan proses dan kecuaian seperti didakwa.“Kausa tindakan penyalahgunaan proses bukanlah suatu kausa tindakan yang diiktiraf oleh undang-undang. Oleh itu, tindakan plaintif adalah mengaibkan, remeh, menyusahkan dan suatu penyalahgunaan proses mahkamah,” katanya dalam afidavit sokongan itu.Peguam Yudistra Darma Dorai, yang mewakili Najib, pula berkata semasa kes itu disebut di hadapan timbalan pendaftar Mahkamah Tinggi Nurliana Ismail secara dalam talian hari ini, mahkamah menetapkan 19 Januari 2022 untuk pengurusan kes selanjutnya.Dalam pernyataan tuntutan itu, Najib, 68, berkata beliau didakwa di mahkamah membabitkan kes 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 (SPRM) dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).Beliau mendakwa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.Ahli Parlimen Pekan itu mendakwa pada 2015, Thomas telah bertemu dengan Dr Mahathir Mohamad untuk membincangkan kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.Najib menuntut secara bersama dan berasingan daripada Thomas dan kerajaan satu pengisytiharan bahawa Thomas telah melakukan misfeasans dalam jawatan awam dan menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.


65 mangsa kemalangan LRT masih dirawat di HKL

Seramai 65 mangsa insiden dua tren Transit Aliran Ringan (LRT) Laluan Kelana Jaya yang bertembung berdekatan Stesen LRT KLCC di Kuala Lumpur malam tadi, masih dirawat di Hospital Kuala Lumpur (HKL).Ketua Polis Daerah Dang Wangi Mohamad Zainal Abdullah berkata mereka terdiri daripada 29 lelaki dan 36 wanita.“Yang menerima rawatan di HKL adalah enam warga asing dan selebihnya warga tempatan,” katanya ketika dihubungi.Semalam, seramai 47 penumpang tren itu dilaporkan parah manakala 166 mengalami kecederaan ringan dalam insiden kemalangan melibatkan dua tren LRT berkenaan.Kejadian yang berlaku pada 8.45 malam itu melibatkan sebuah tren yang membawa penumpang dan sebuah tren rosak yang sedang dipandu uji.Berikutan itu, kementerian pengangkutan menubuhkan pasukan panel penyiasat khas untuk menyiasat punca insiden terbabit.


‘Roh’ bergentayangan ke Hollywood

Baru-baru ini Perbadanan Kemajuan Filem Nasional Malaysia (Finas) mengumumkan filem terbitan Kuman Pictures Sdn Bhd dengan tajuk Roh terpilih untuk mewakili Malaysia bagi penilaian Anugerah Akademi Ke-93 untuk kategori Anugerah Filem Cereka Antarabangsa.Ada yang saya sukai, dan tentu ada yang tidak saya sukai pada Roh.Tidak ada filem sempurna dalam sejarah perfileman dunia, apatah lagi di peringkat tempatan.Jadi ulasan ini tentang apa yang saya suka dan tidak.Ia hanya satu pandangan dan tidak perlu terlalu dipertengkar, apatah lagi difikirkan.Pembukaan kelam Roh (malah seluruh filem ini kelam dan gelap) menjanjikan sesuatu; ya untuk sebuah filem dengan genre seram.Pun kelam tidak mesti seram. Juga, seram tidak perlu kelam.Roh, saya percaya terbangkit dari latar Melayu, mungkin saja dibangkitkan dari faham alam Orang Asli.Meskipun karyawannya mendakwa Roh merujuk secara ilhaminya kepada filem klasik Jepun yang terkenal Onibaba.Melayu, sebagai bahagian daripada masyarakat besar Malayonesia sangat diketahui mengimani apa yang Prof Shaharir bin Mohamad Zain sebutkan sebagai “alam yang tiada tercerapkan, yang halimunan, atau yang ghaib”.Istilah lamanya adalah arupa (atau sesuatu yang tiada nampak rupanya).Kepercayaan terhadap dunia arupa ini berakar sejak era Melayu berpegang kepada animisme, Hinduisme dan Buddhisme.Hal ini terpancar misalnya pada kepercayaan kepada segala hantu-mantu, kekuasaan orang halus, “benda menegur dalam hutan”, bunian, penunggu, mak lampir khianat, toyol Sandakan, pelesit, sehinggalah anasir bodoh ini terangkat dimuliakan kepada dewa-dewi.Meskipun kemudiannya Islam tiba, dan Islam dicorakkan oleh Jabatan Kemajuan Agama Islam Malaysia atau Jakim, kekuasaan arupa ini tidaklah luput malah berpindah kepada sosok raja, agamawan (contoh mengkultuskan tuan guru tertentu), pawang, bahkan bos atau pengarah (untuk penjawat awam).Makanya Melayu takut oleh anasir tanpa rupa, yang arupa. Demikian menyedihkan ia meletakkan Melayu dalam keadaan tidak dapat bergerak ke hadapan.Atas hujahan di atas inilah, rujukan kuasa jahat di dalam hutan yang diterjemahkan atau disebut sebagai roh (atau soul) banyak tidak tepat.Poster filem Roh.Roh bukan sesuatu yang perlu ditakuti.Roh adalah wujud sebenar kita yang bernyawa, dan ia duduk dalam jasad kita sebagai sangkarnya.Beza roh haiwan dan manusia ialah akal.Mungkin yang lebih cocok sebagai judul dan mewakili seluruh konsepsi filem ini ialah “Semangat” atau spirit: arupa.Roh adalah mengenai dunia arupa ini, atau arupaisme. Takut kepada hal-hal yang tiada rupa. Jadi tidaklah menghairankan ramai Melayu akan mengatakan ia menyeramkan.Sebagai sebuah filem seram, Roh sebetulnya tidak pun perlu menabur terlalu banyak syot dari belakang (reverse angle shot) yang sebetulnya hanya memadamkan rasa takut dan mengganggu, yang sepatutnya ada.Syot sedemikian tidak membantu keseraman atau kegerunan. Satu-satunya komponen untuk “menakutkan” dan membuat audien percaya kepada arupaisme dalam Roh adalah kegelapan; dan mitos pemburu mencari hantu.Sebagai sebuah filem seram, selepas 30 minit, saya selaku khalayak masih dirasuki tanda tanya.Filem adalah pengalaman gambar bergerak. Sebagai filem, Roh memenuhi komponen atau aspek ini. Akan tetapi filem juga (termasuk filem genre seram) masih perlu “naratif bertujuan”.Walaupun lingkungannya adalah mengenai arupaisme Melayu (tak mengapalah ia terilham oleh Onibaba).Maka perca adegan takut (tanpa rupa, ya kita takutkan apa sebenarnya), darah (sangat banyak darah), bangkai binatang, unggun api sekejap-sekejap, sosok merangkak, pisau misteri, lembing jahanam, dan sergahan muzik suspen; malangnya, sama sekali belum memadai.Setelah 45 minit di dalam filem, naratif Roh masih terlalu abstrak.Ia abstrak bukan kerana ia ingin mengangkat arupa tetapi ia abstrak kerana ia tersangat ingin mencuba. Roh begitu sesuai di festival filem yang eksperimental. Ia akan diterima. Insya Allah.Filem seram tidak harus kehilangan punca. Malah filem seram seluruhnya adalah mengenai punca.Pun punca bukan puncak dalam filem genre seram. Puncaknya masih peleraian naratif (sekusut atau arupa mana pun).Roh ingin mengungkapkan persoalan syaitani, puja-pemujaan dan dunia magis Melayu itu.Filem ini cuba mengangkat arupa, segala mitos dan lipur purba tetapi pelbagai lambang dalam Roh tidak terungkapkan.Padahal setiap lambang mesti diberi rujukan. Maka pisau, lembing, batu tajam, unggun api, tertinggal sepi.Kata-kata Mak, “Aku tak faham” kepada Tok dan Pemburu merumuskan seluruh naratif ini.Sayang juga adegan akhir Tok dan Pemburu yang sudah tercedera terlalu meleret dan bertele.Seolah-olah semua yang ingin disampaikan oleh karyawan dilepuk sekali dalam 5 minit terakhir (yang masih menimbulkan musykil yang banyak).Pengarahannya Roh bergentayangan.Mungkin kita tidak perlu terlalu keras terhadap Emir Ezwan yang mengemudi filem panjang pertamanya, iaitu selepas RM10 (yang mendapat perhatian dunia filem pendek).Pun ada banyak yang saya sukai dengan Roh.Lakonan Farah Ahmad sebagai Mak adalah fenomenal. Nam Ron sebagai pemburu sangat membantu.Tentu Mhia Farhana sebagai Along. Atau Harith selaku Angah, bersama-sama Putri Syahadah sebagai adik.Kebolehan pelakon kanak-kanak ini melongokan.Mereka sangat bagus. June Lojong juga berkesan, mungkin lebih baik wataknya tidak dirujuk sebagai Tok (kerana serasa mudanya).Semua lakonan yang baik ini kurang disokong oleh skrip.Naratif abstrak dan serasa melilau ini (penuh rayau dalam hutan) diganggu oleh dialog kaku.Malah, jika Roh dihadirkan dengan dialog minimal ia akan lebih serasa arupa.Pelakon yang baik tentu akan bekerja dengan mimik muka, dan pakar kamera akan menggandakan.Aspek teknikal Roh yang sangat ditentukan oleh Taufiq Kamal sebagai pengarah seni, atau Safwan Salleh selaku editor, juga Saifuddin Musa yang berperanan sebagai sinematografer menolongkan Roh.Belukar hutan Dengkil dan Banting berjaya dipaparkan samun-semak dan penuh arupa.Mujur juga Reinchez Ng datang dengan muzik, satu komponen nyata dalam genre filem seram, di beberapa tempat terasa-rasa ada Onibaba.Filem Roh ini bernasib baik kerana parti PAS sudah berada di dalam kerajaan dan sedang sibuk menggomol GLC.Juga kerana dunia dilanda pandemik.Jika tidak, Roh mungkin akan bergentayangan di ruang udara Jakim dan dibahaskan syirik khurafatnya tanpa menimbangkan estetika dan eksplorasi yang ingin ia suguhkan.Roh dengan kos RM360,000 akan mewakili Malaysia ke Anugerah Oscar, tentu tak perlu kos setinggi Puteri Gunung Ledang, atau secanggih CGI Merong Mahawangsa.Kita ingin mengucapkan selamat maju jaya kepada tim Roh.Cuma, saya secara peribadi merasakan terlalu banyak haiwan (yang mungkin dibunuh) untuk Roh tiba di Hollywood.


‘Pakai serban pun, kalau curi duit akan dipenjara,’ kata Anwar

Perdana Menteri Anwar Ibrahim semalam menggesa agar amalan “curi harta rakyat” dihentikan, sambil mengatakan mereka yang terlibat akan dimasukkan ke dalam penjara tanpa mengira parti atau status.
“Negara ini kaya tapi hilang banyak, jadi apa yang perlu dilakukan ialah hentikan amalan curi harta rakyat.
“Tidak kira hang pakai serban, baju kot atau semua, Tan Sri ka, Tun ka, atau daripada parti manapun, kalau hang curi duit, kita perosok (masukkan) bilik saya di Sungai Buloh (penjara),” tambahnya.
“Ia kosong lagi.”
Anwar, pada sesi ramah mesra bersama penduduk Balik Pulau di Pulau Pinang, turut menafikan beliau tunduk kepada kehendak DAP dalam pentadbiran negara, dengan mengatakan beliau tidak boleh "dibeli" seperti yang didakwa sesetengah pihak.
“Betul DAP ini kawan kita, kita bagi jawatan dekat dia, tapi bos siapa dia, hang ingat aku bodoh.
“Anthony Loke menteri pengangkutan, dia ikut dasar bawa ke Jemaah Menteri, perdana menteri setuju baru jalan, saya ni kalau hampa maki macam mana pun, tetapi nak beli Anwar Ibrahim tak boleh,” katanya seperti dilaporkan Bernama.
Beliau turut menggesa rakyat Pulau Pinang mengekalkan pemimpin Pakatan Harapan (PH) yang menurutnya telah mentadbir negeri itu dengan baik.
Beliau juga berkata kerajaan pusat akan terus membantu Pulau Pinang dalam menyelesaikan apa sahaja masalah yang timbul berkaitan negeri itu.
“Pulau Pinang kena bagi orang cerdik perintah, saya ingin terangkan bahawa kita kena faham betul-betul. Dulu ada orang kata kalau Anwar perintah habis orang Melayu (dan) tutup habis sekolah agama.
“Dulu masa kempen orang kata bila Anwar jadi perdana menteri tudung semua tak boleh pakai, habis ini (orang-orang pakai tudung) apa.
“Jadi saya minta Pulau Pinang terus kukuh (di bawah PH), saya berhubung rapat dengan ketua menteri, apa yang boleh kerajaan pusat selesaikan kita bantu selesaikan, apa yang perlu negeri selesaikan, negeri selesai,” katanya.


Tepat masanya murid kembali ke sekolah

Apakah relevannya sekolah dibuka hari ini (1 Mac) sedangkan kes harian baru Covid-19 masih lagi dalam lingkungan empat angka dan belum lagi menampakkan tanda ia berkurangan?Itu antara persoalan utama serta keluhan para netizen yang membanjiri ruangan komen media sosial dan Facebook kementerian pendidikan (KPM) sejurus pengumuman pembukaan sekolah dan pelaksanaan sesi pembelajaran bersemuka secara berperingkat bermula hari ini.Bagi mereka, pihak kementerian wajar mengambil kira kes semasa Covid-19 yang masih lagi tinggi dan menganggap sesi persekolahan secara bersemuka amat tidak sesuai diadakan buat masa sekarang.Ada juga yang mengeluh kerana mengeluarkan belanja yang agak banyak untuk membeli peranti sama ada komputer riba, tablet mahupun telefor pintar untuk keperluan anak mereka mengikuti pelajaran dari rumah dan kini perlu pula membeli baju sekolah anak.Akan tetapi, adakah “suara” ini mewakili seluruh masyarakat mahupun meliputi pelbagai lapisan sosial ekonomi?Walhal, mungkin ada yang tidak menyedari bahawa pengumuman pembukaan sekolah ini, sebenarnya merupakan satu “rahmat” amat berharga bagi golongan B40 mahupun luar bandar serta kawasan pedalaman yang diketahui sememangnya begitu terkesan sepanjang pelaksanaan Pengajaran dan Pembelajaran di Rumah (PdPR) secara dalam talian.Amirah Haikal, 15, pelajar tingkatan tiga di sebuah sekolah menengah sekitar Lembah Klang dan rakannya teruja dengan keputusan yang diumumkan kerajaan itu, bahkan menganggap “derita mereka” sudah berakhir.Keluarga pelajar ini tergolong dalam kalangan berpendapatan rendah, begitu juga rakannya.Bermula Isnin, 1 Mac 2021, KPM menetapkan pembukaan sekolah untuk murid sekolah rendah iaitu prasekolah, Tahun Satu dan Dua di sekolah rendah di seluruh negara, manakala murid Tahun Tiga hingga Tahun Enam pula bermula pada 8 Mac.Bagi pelajar sekolah menengah, mereka akan memulakan sesi persekolahan pada 4 April bagi Kumpulan A iaitu Johor, Kedah, Kelantan dan Terengganu manakala pelajar sekolah menengah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya) pada 5 April.“Saya dan kawan (golongan B40) rasa sangat lega bila dapat tahu sekolah dibuka berbanding rakan yang ada peralatan untuk belajar secara maya. Saya akui, rasa derita sangat kerana langsung tak dapat sertai kelas PdPR sejak PKP pertama lagi sehinggalah hari ini.“Emak hanya jual kuih dan pendapatan harian pun kurang RM60 sehari sejak wabak Covid-19 dan ayah pula sakit, tidak bekerja. Kami memang tidak mampu beli komputer. Yang ada, hanyalah telefon pintar jenis lama dan agak susah sikit sebab ia bermasalah apabila guna dalam masa lama.“Emak hanya mampu beli pelan data internet yang berharga RM20 dan perlu dikongsi bersama tiga beradik lain. Memang tidak cukup data untuk kelas dalam talian. Yang saya mampu hanyalah muat turun kuiz dan kerja sekolah selain belajar di rumah rakan atau hubungi cikgu. Memang rasa banyak ketinggalan,” katanya.Hakikatnya, polemik keciciran pelajar dalam kalangan golongan B40, luar bandar dan kawasan pedalaman untuk mendapat akses pendidikan sewajarnya sepanjang pandemik Covid-19 bukanlah hanya dialami Amirah mahupun sekelompok dalam kalangan rakan-rakannya sahaja.Jumlah pelajar yang terkesan mungkin juga tinggi dan sudah tentunya agak membimbangkan. Ini mungkin juga antara faktor pertimbangan mengapa KPM akhirnya mengambil keputusan membuka kembali sekolah secara berperingkat bagi memastikan jurang pencapaian pendidikan antara pelajar miskin serta yang berada, pelajar di bandar dan pedalaman tidak terus melebar.Menurut Kajian Kesediaan Murid dalam Pembelajaran Secara dalam Talian yang dilaksanakan KPM antara 28 Mac hingga 2 April 2020, sebanyak 36.9 peratus murid tidak mempunyai sebarang peranti bagi membolehkan mereka mengikuti pembelajaran secara dalam talian.Kajian itu membabitkan 670,118 responden terdiri daripada ibu bapa kepada 893,331 murid, yang mana enam peratus murid mempunyai komputer peribadi, 9.3 peratus (komputer riba), 5.8 peratus (tablet) dan 46.5 peratus (telefon pintar).Manakala, isu jurang digital dalam satu laporan media adalah lebih parah di Sabah dan Sarawak apabila lebih 50 peratus pelajarnya tiada akses internet dan tiada peranti yang diperlukan bagi pembelajaran dalam talian.Tidak wajar dipolitikkanGajet dan capaian internet saling berkaitan untuk PdPR.Ekoran daripada polemik ini, tidak menghairankanlah apabila Presiden Persatuan Sains, Teknologi, dan Inovasi Mohamed Yunus Mohamed Yasin yang dipetik dalam satu laporan media, mengklasifikasikan tahun 2020 sebagai “a lost year for many B40 students”.Umum mengetahui, pelaksanaan serta keberkesanan PdPR sangat berkait dengan capaian internet dan peranti, sekali gus menjurus kepada persoalan kemampuan serta pendapatan keluarga.Difahamkan, majoriti B40 merupakan antara golongan yang begitu terkesan dengan pandemik Covid-19 memandangkan tidak memiliki sumber pendapatan tetap.Perihal ini turut diakui sendiri Amirah yang menyatakan ibunya tidak mampu untuk membeli kuota internet melebihi RM20 sebulan kerana akan menjejaskan wang belanja untuk menyediakan makanan buat keluarga.“Kesusahan ini membuatkan saya begitu teruja ke sekolah sehinggakan baju, tudung sudah siap diseterika pada hari diumumkan sekolah akan dibuka. Saya nak kejar balik apa yang tertinggal sebelum ini kerana tahun ini saya PT3.“Pematuhan SOP (prosedur operasi standard) tidak ada masalah buat saya kerana sudah biasa berdasarkan pengalaman sebelum ini. Yang penting, saya dapat kembali ke sekolah,” katanya.Kerajaan melakukan pelbagai cara untuk membantu golongan ini supaya tidak tercicir dalam PdPR seperti pemberian data 1 gigabit secara percuma kepada orang ramai melayari laman web, termasuklah untuk tujuan pendidikan sehingga hujung April 2021, pakej langganan khas pelajar Sijil Pelajaran Malaysia (SPM) dan Sijil Tinggi Persekolahan Malaysia (STPM) serta pelajar institusi pengajian tinggi sehingga hujung April 2021.Namun hakikatnya, bantuan itu hanya dapat menampung sebahagiannya dan mereka masih lagi memerlukan pembelajaran bersemuka di sekolah.Pastinya, keputusan KPM untuk membuka sekolah adalah bukan keputusan semberono tetapi melalui pelbagai peringkat serta melibatkan pihak berkepentingan, justeru ia sewajarnya tidak dipolitikkan.Malah, penyediaan itu termasuklah seramai 55,539 guru yang dikategorikan sebagai berisiko tinggi akan diusahakan untuk menerima suntikan vaksin Covid-19 pada fasa pertama Program Imunisasi Covid-19 Kebangsaan.Mengulas mengenainya, Pensyarah Kanan Pusat Kajian Kesejahteraan dan Pendidikan Komuniti, Fakulti Pendidikan, Universiti Kebangsaan Malaysia (UKM Anuar Ahmad berkata keputusan pembukaan sekolah ini adalah sangat relevan malah pada hemat beliau ia sebenarnya agak terlewat.“Sebenarnya, rata-rata ibu bapa mohon sekolah segera dibuka. Malah, ramai guru juga mahu sekolah dibuka kembali. Pada saya, keputusan buka sekolah ini sebenarnya agak terlewat kerana anak kita sudah hampir satu tahun tidak bersekolah dan tidak mendapat pendidikan secara baik.“Ramai yang ketinggalan dan ada yang telah hilang tumpuan serta motivasi meneruskan pembelajaran. Jadi buka sekolah adalah keputsan terbaik dan sesuai. Tambahan pula, kanak-kanak adalah kumpulan paling rendah berisiko dalam pandemik Covid-19.“Malah, beberapa negara maju yang masih dibelenggu dengan kes Covid-19 yang tinggi pun memulakan sesi persekolahan dengan SOP yang ketat seperti Perancis, Jerman dan Sepanyol. Oleh itu, KPM sepatunya membuka sekolah dengan memastikan pematuhan ketat SOP,” katanya.Selain polemik pencapaian internet dan pemilikan peranti, Anuar turut berpandangan banyak pihak belum bersedia dengan ekosistem pendidikan PdPR itu sendiri, dari sudut aspek kemahiran mahupun persediaan guru ataupun pengajar dalam menyediakan bahan pembelajaran dan pengajaran bersesuaian.Berdasarkan kajian Fakulti Pendidikan, UKM berkaitan kesediaan guru dalam melaksanakan PdPR yang diketuai Prof Madya Azlin Norhaini Mansor, beliau dipetik sebagai berkata, kajian menunjukkan kaedah pengajaran guru kurang berkesan kerana kurang selari dengan tahap kebolehan dan pembelajaran murid.Selain 70 hingga 80 peratus guru melaporkan cabaran utama melaksanakan PdPR adalah kesukaran mendapatkan perhatian pelajar selain masalah kekurangan peralatan, kelemahan infrastruktur dan capaian internet turut menjadi masalah utama.“PdPR 1.0 nyata gagal selepas hampir 10 bulan dilaksanakan. Banyak isu pembelajaran PdPR dan ini termasuklah para guru kita tiada kemahiran dalam pedagogi dalam talian. Mereka tidak dilatih untuk mengajar dalam talian.“Latihan perguruan hanyalah pengajaran dan pembelajaran secara bersemuka. Selain kebanyakan ibu bapa juga belum bersedia dan tiada pengetahuan membantu anak mereka belajar secara PdPR,” kata Anuar.PenggiliranBiarpun yakin dengan perancangan dan langkah KPM dalam memastikan keberkesanan pematuhan SOP di sekolah, Anuar berkata KPM sewajarnya melaksanakan pembukaan sesi sekolah secara penggiliran ataupun dikenali sebagai hibrid.Pembelajaran secara hibrid iaitu gabungan antara pembelajaran secara dalam talian dan bersemuka dilihat adalah yang terbaik dan bersesuaian dengan situasi semasa yang masih dilanda Covid-19.“Penggiliran sesi sekolah bukan perkara baru. Malah, KPM sudah ada pengalaman amalkan sistem ini pada bulan Julai 2020. Sistem penggiliran adalah terbaik kerana bilangan pelajar dapat dikurangkan setiap hari.“Ini bagi meningkatkan keberkesanan pematuhan SOP khususnya berkaitan penjarakan fizikal. Kanak-kanak yang sihat adalah kumpulan berisiko rendah jangkitan Covid-19. Tetapi, kita bimbang penularan dibawa mereka ke rumah di mana ibu bapa, datuk, nenek merupakan golongan berisiko tinggi,” katanya.Dalam pada itu, Presiden Majlis Permuafakatan Persatuan Ibu Bapa dan Guru Nasional (PIBGN) Prof Madya Mohamad Ali Hasan berpandangan, tidak timbul isu pembaziran pembelian peranti berikutan pembukaan sekolah kerana ia boleh dimanfaatkan pada sesi persekolahan bersemuka.Misalnya, beliau mencadangkan pihak sekolah dengan kerjasama PIBG dan alumni mengaturkan kelas tuisyen hujung minggu atau masa cuti sekolah untuk pelajar mengulangkaji atau mengejar mana-mana pelajaran yang tercicir sebelum ini dengan menggunakan peranti tersebut.Sementara itu, Bekas Ketua Pengarah Pelajaran Malaysia, KPM Alimuddin Mohd Dom dipetik sebagai berkata, hakikatnya, pembukaan sekolah tidaklah bermakna kaedah PdPR perlu dilupakan kerana gabungan keduanya akan memberi kelebihan kepada pelajar untuk mendapat kaedah pembelajaran lebih baik.“Dalam situasi sekarang, semua pihak perlu memainkan peranan dan tidak hanya memberikan tanggungjawab kepada KPM sahaja menyelesaikannya,” katanya.


Suspek sebar 200 ahli SUK Kelantan potong barisan suntikan vaksin disiasat

Polis akan mengambil keterangan individu yang dipercayai menyebarkan dakwaan kakitangan Setiausaha Kerajaan (SUK) Negeri Kelantan yang cuba memotong barisan sebagai penerima awal suntikan vaksin Covid-19.Ketua Polis Kelantan Shafien Mamat berkata pihaknya telah menghubungi suspek berkenaan yang berada di Putrajaya untuk menetapkan tarikh bagi merekodkan keterangannya itu.“Dalam siasatan setakat ini, polis juga sudah mengambil keterangan daripada tujuh saksi,” katanya kepada pemberita selepas membuat pemantauan pematuhan prosedur operasi standard (SOP) di Sekolah Kebangsaan (SK) Mulong 2 di Kota Bharu, hari ini.Pada 3 Mac lepas, Pegawai Khas Pengerusi Jawatankuasa Kerajaan Tempatan, Perumahan dan Kesihatan negeri Mohamad Taufik Ramli membuat laporan polis berhubung perbuatan individu yang menyebar maklumat kononnya ‘200 ahli SUK Kelantan’ cuba memotong barisan sebagai penerima vaksin Covid-19.Sebelum ini, tular di media sosial antaranya Twitter yang memaparkan tangkap layar mesej mendakwa suntikan vaksin Covid-19 kepada doktor, jururawat dan petugas barisan hadapan yang tersenarai awal sebagai penerima terpaksa ditangguhkan untuk memberi laluan kepada ‘200 ahli SUK’.Dalam perkembangan lain, Shafien berkata polis juga menerima laporan berhubung gambar tular memaparkan pembonceng dan penunggang motosikal yang merupakan pelajar sekolah menengah yang memakai seragam sekolah dengan diconteng tulisan berunsur lucah mempersendakan guru.“Kes ini disiasat mengikut Seksyen 14 Akta Kesalahan Kecil 1955 dan kedua-dua pelajar terlibat sudah diambil keterangan…jadi kita akan tunggu arahan daripada Timbalan Pendakwa Raya untuk tindakan susulan,” katanya.Ditanya mengenai tahap kepatuhan SOP di sekolah di seluruh Kelantan, Shafien berkata berdasarkan beberapa laporan yang diterimanya, sekolah di negeri itu mematuhi SOP yang ditetapkan sejak ia dibuka semula minggu lepas.“Bagaimanapun, saya juga akan turun ke sekolah-sekolah dengan lebih kerap untuk memantau pematuhan SOP di sekolah,” tambahnya.


Lebih 97% pekerja p-hailing adalah belia, menurut jabatan perangkaan

Kajian Jabatan Perangkaan Malaysia (DOSM) melibatkan 6,657 pekerja p-hailing mendapati 97.71% daripada mereka adalah belia yang berumur 15 hingga 30 tahun, manakala 2.29% lagi terdiri daripada warga emas berusia 60 tahun ke atas.
Dalam kenyataan hari ini, DOSM memaklumkan kajian yang dijalankan dari 1 Mac hingga 31 Disember 2022 mendapati kebanyakan pekerja p-hailing mempunyai tahap pendidikan Sijil Pelajaran Malaysia (SPM) / Sijil Pelajaran Malaysia Vokasional (SPMV) atau setaraf (39.54%), kelulusan Diploma dan setaraf (23.24%) dan Ijazah Sarjana Muda (11.79%).
“Dapatan juga menunjukkan 0.21% pekerja p-hailing adalah kelompok yang tidak bersekolah dan 0.99% tidak mempunyai sebarang kelayakan akademik,” menurut kenyataan itu.
Menurutnya 73.98% pekerja p-hailing menjadikan pekerjaan itu sebagai sumber pendapatan utama, manakala 70.35% menjadikannya sebagai pekerjaan utama, selain 29.65% tidak menjadikan p-hailing sebagai pekerjaan utama mereka.
Mengenai perlindungan sosial pula, kajian itu mendapati 72.25% responden mencarum dengan Pertubuhan Keselamatan Sosial (Perkeso), dan hanya 22.05% yang mencarum dengan Kumpulan Wang Simpanan Pekerja (KWSP).
DOSM memaklumkan terdapat peningkatan pendapatan pekerja p-hailing selepas menyertai aktiviti penghantaran makanan dan barangan, dengan pendapatan tertinggi yang diperoleh antara RM1,501 hingga RM2,499 (26.78%), diikuti RM1,500 dan ke bawah (23.39%) serta RM2,500 hingga RM3,170 (11.67%).
“Terdapat 36.61% pekerja p-hailing mempunyai simpanan mahu pun pelaburan sendiri manakala 63.39% tidak mempunyai apa-apa simpanan.
“Dari segi pemilikan polisi insuran didapati 45.07% pekerja p-hailing mempunyai polisi insurans sendiri manakala 54.93% adalah sebaliknya,” menurut kenyataan itu.
Menurut DOSM, waktu bekerja pekerja p-hailing dalam seminggu menunjukkan tiga kategori tertinggi ialah yang bekerja antara tempoh 49 jam hingga 84 jam (30.79%), 30 jam hingga 48 jam (25.84%) dan kurang daripada 30 jam (25.42%).
Kajian itu mendapati lima sebab utama pekerja p-hailing menyertai bidang perkhidmatan itu adalah untuk menampung perbelanjaan harian, membantu keluarga, mempunyai masa bekerja fleksibel, membuat simpanan dan tidak terikat dengan peraturan atau kontrak pekerjaan.
DOSM berkata terdapat lima tumpuan strategik yang meliputi 19 inisiatif dan 19 pelan tindakan yang dicadangkan hasil kajian itu, antaranya memastikan kebajikan pekerja p-hailing dilindungi di bawah perundangan perburuhan atau yang setara serta menyediakan saluran aduan dan komunikasi sesuai bagi menyelesaikan pertikaian antara syarikat penyedia perkhidmatan dan pekerja.


Jualan sektor pembuatan meningkat walaupun pandemik beri kesan kepada pekerjaan, gaji

Nilai jualan sektor pembuatan Malaysia meningkat 3% pada suku keempat tahun lepas kepada RM366.4 bilion berbanding tahun sebelumnya.Ini berlaku di sebalik pengurangan pekerja dalam sektor itu termasuk pengurangan gaji, kata statistik dikeluarkan Putrajaya.Secara keseluruhannya tahun lepas yang menyaksikan kesan besar terhadap perniagaan dan ekonomi disebabkan pandemik Covid-19, terdapat penurunan 2.1% dalam nilai jualan sektor pembuatan kepada RM1,346.6 bilion berbanding tempoh sama pada 2019.Bagaimanapun terdapat trend peningkatan pada Disember apabila jualan sektor pembuatan meningkat kepada RM124.6 bilion, bertumbuh sebanyak 4.5% berbanding tahun sebelumnya.Jabatan Perangkaan Malaysia yang mengeluarkan data ini berkata, peningkatan ini dipacu oleh peningkatan dalam produk kelengkapan pengangkutan dan pembuatan lain (20.5%), makanan, minuman dan tembakau (7.9%0 dan elektrik dan elektronik (4.2%).Pada bulan Disember 2020 juga jumlah pekerjaan meningkat sedikit (0.1%), dengan 15.22 juta direkodkan sebagai bekerja.Bagaimanapun, pada suku keempat 2020 menyaksikan peningkatan dalam jumlah pengganggur daripada 745,000 pada suku sebelumnya ke 772,900.Sektor seperti perdagangan borong dan runcit, kesihatan dan pekerjaan sosial, komunikasi dan maklumat serta pendidikan menunjukkan trend peningkatan dalam pengambilan pekerja.Sebanyak 61.2% pekerja adalah lelaki (9.27 juta), manakala 5.98 juta merupakan wanita.Sementara itu, indeks pengeluaran perindustrian (IPI), yang mengukur output dalam sektor pembuatan, perlombongan dan juga kuasa, meningkat 1.7% pada Disember 2020.Pertumbuhan itu didorong oleh sektor pembuatan (4.1%), manakala perlombongan dan elektrik masing-masing turun 5.4% dan 0.2%.


Kes lucut hak RM16 juta keluarga ahli Parlimen Baling didengar Oktober depan

Perbicaraan kes saman terhadap keluarga bekas Pengerusi Tabung Haji Abdul Azeez Abdul Rahim dan syarikat mereka bagi melucut hak hampir RM16 juta ditetapkan pada 8 Oktober ini.Dalam saman yang difailkan pada September 2019 itu, kerajaan memohon untuk melucut hak hampir RM16 juta daripada akaun milik isteri Azeez, Khadijah Mohd Noor, dan empat anak mereka termasuk satu lot kedai di Bandar Sunway, milik syarikat mereka.Timbalan pendakwa raya Aslinda Ahad semasa dihubungi berkata kes itu yang pada mulanya ditetapkan untuk didengar semalam ditangguhkan berikutan sekatan pergerakan penuh dan Pelan Pemulihan Negara.“Hakim Mahkamah Tinggi Muhammad Jamil Hussin kemudiannya menetapkan tarikh perbicaraan baharu iaitu pada 8 Oktober semasa prosiding berlangsung secara dalam talian hari ini,” katanya.Berdasarkan senarai kausa dalam laman sesawang e-pemfailan, kerajaan telah memulakan prosiding untuk melucut hak wang itu daripada akaun peribadi TH milik isteri Azeez dan empat anak mereka dan satu unit pejabat milik Azeera Management Consultants (M) Sdn Bhd.Pada 18 Disember tahun lepas, Mahkamah Tinggi menolak permohonan keluarga berkenaan untuk menangguhkan prosiding saman kerajaan itu sementara perbicaraan kes rasuah Azeez yang sedang berjalan di Mahkamah Sesyen selesai.Azeez, 54, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.Perbicaraan itu bagaimanapun, ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


Bersediakah kita hadapi endemik Covid-19?

Banyak negara sudah menerima hakikat bahawa pandemik Covid-19 ini tidak akan berakhir sepenuhnya.Ia akan menjadi endemik.Iaitu ia merupakan satu penyakit yang akan terus wujud dalam masyarakat.Manusia perlu meneruskan kehidupan bersama virus Covid-19 dalam keadaan terkawal.Australia yang pada mulanya menyasarkan Covid-19 sifar mengubah polisi kepada mengawal jangkitan ini dengan tidak menaruh harapan untuk menghapuskan sepenuhnya.New Zealand yang berbulan-bulan tidak ada lagi laporan kes Covid-19, tiba tiba muncul juga virus itu dan tindakan segera dilakukan bagi membendungnya dengan kesedaran bahawa wabak ini hanya boleh dikawal tetapi tidak dapat dihapuskan.Singapura yang juga berjaya mengawal wabak Covid-19 ini dengan program imunisasi menyeluruh tiba-tiba menghadapi kes jangkitan dengan ada yang tidak dapat dikesan puncanya.Malaysia juga membayangkan bahawa pandemik ini akan menjadi endemik.Menurut Menteri Kesihatan Khairy Jamaluddin, negara akan masuk ke keadaan endemik pada Oktober ini.Kehidupan tidak akan dapat kembali seperti tahun 2019.Pada masa-masa akan datang, orang akan terus perlu melakukan vaksinasi penuh.Prosedur Operasi Standard (SOP) tetap perlu dijaga dan banyak perkara yang dilakukan semasa zaman pra-Covid-19 tidak akan dapat dilakukan lagi.Pandemik bermaksud wabak yang jangkitannya meluas dengan merentas sempadan negara.Endemik pula bermaksud sesuatu keadaan wabak yang sentiasa ada, iaitu sesuatu penyakit yang tidak boleh dihapuskan sepenuhnya.Kalau dilihat lumrah alam, fenomena pandemik bertukar menjadi endemik ini adalah suatu yang dapat difahami.Memang benar bahawa wabak-wabak dahulu akhirnya tamat juga.Tetapi tidaklah semua begitu.Kesan daripadanya tetap ada dan bentuknya adalah berbagai.Fenomena alam ini bukan saja ada pada wabak penyakit tetapi juga terhadap kelakuan manusia.Sebagai contoh, perang itu adalah seperti pandemik.Tetapi ada kalanya ia menjadi endemik.Ketegangan terus berlaku di Eropah selepas Perang Dunia Pertama.Ia memunculkan Nazisme di Jerman, Fasisme di itali dan Militarisme di Jepun.Akhirnya keadaan ini membawa kepada Perang Dunia Kedua.Begitu juga dengan Perang Dunia Kedua yang berakhir dengan Jepun menyerah kalah.Tetapi perang ini rupa-rupanya bukan merupakan suatu pandemik, tetapi ia adalah juga endemik.Perang Dunia Kedua membawa kepada Perang Dingin.Sementara Perang Dingin berakhir dengan kejatuhan Soviet Union.Tetapi ia berubah keadaan kepada perang melawan keganasan, yang terus berlanjutan seperti apa yang dilihat dari perkembangan Afghanistan buat masa ini.Tentunya wabak penyakit tidak boleh disamakan dengan peperangan.Tetapi apabila melihat bagaimana fenomena alam bergerak, maka seseorang dapat melihat corak sesuatu perkembangan yang boleh dicerap sebagai suatu proses kejadian.Apa yang berlaku hari ini tidak dapat diramalkan secara tepat dan terperinci oleh Pertubuhan Kesihatan Sedunia (WHO) walaupun gambaran projeksi dengan menggunakan matematik ke atas data menunjukkan beberapa kemungkinan.Sebab itu pada awal tahun lalu WHO lambat mengisytiharkan Covid-19 ini sebagai pandemik.Begitu juga endemik hanya diumumkan pada tahun ini, tetapi ia masih pada peringkat kemungkinan.Jadi selama ini, ramai pihak di dunia mengharapkan wabak Covid-19 ini cepat berakhir.Tetapi harapan itu tidak dapat dipenuhi.Pandemik ini berlarutan, dan apabila ia kelihatan berada di hujungnya, keadaan berubah menunjukkan tanda-tanda ia akan menjadi endemik.Negara-negara yang sudah dapat mengatasi Covid-19 ini seperti China, Taiwan, Israel, Singapura dan New Zealand menyaksikan kemunculan semula Covid-19.Selain itu, varian baru juga dikesan.Bukan saja varian Delta dan Beta tetapi juga yang terkini ialah Mu.Harapan manusia ialah Covid-19 ini akan bermutasi hingga menghasilkan varian yang bukan saja tidak membahayakan tetapi dapat membunuh varian-varian terdahulu.Tetapi buat masa sekarang, perkara ini masih pada peringkat teori.Jadi apakah persediaan yang perlu dilakukan bagi menghadapi endemik Covid-19?Cara terbaik bagi orang ramai ialah memahami apa yang diumumkan oleh kementerian kesihatan dan mematuhi arahan-arahan Majlis Keselamatan Negara (MKN).Apabila endemik itu sampai kelak, pihak berkuasa yang menerima nasihat pakar bertanggungjawab menggubal rancangan tindakan.Di peringkat dunia, tentulah maklumat terbaik masih datangnya dari WHO.Namun begitu, bagi mereka yang berkemampuan untuk memahami dengan minda terbuka dan berimbang, bolehlah mereka mengikuti maklumat dan pandangan yang berbeza dari pelbagai sumber.Tetapi ia perlu dibuat dengan kesedaran bahawa banyak maklumat palsu dalam alam maya terutama dari mereka yang bersikap anti sains, pseudosains dan golongan penggemar teori konspirasi.Perkara kedua dalam menghadapi endemik Covid-19 ini ialah persediaan mental seseorang.Kesedaran yang perlu ada ialah hakikat bahawa dunia tidak boleh kembali pada zaman pra-Covid-19.Pendapatan seseorang dan ekonomi dunia tidak akan kembali seperti dahulu.Dua tahun, 2020 dan 2021 menjejaskan pergerakan ekonomi dunia, negara dan seseorang.Sektor-sektor seperti pengangkutan, pelancongan dan segala yang berkaitan dengannya pasti berubah.Maknanya kalau selama ini, harapan bahawa keadaan akan pulih membawa kepada seseorang itu bersikap menunggu dan bertahan untuk bangkit semula hanyalah sesuai bagi pandemik.Tetapi ia tidak sesuai untuk endemik.Minggu lalu ada pengumuman menyatakan sebuah medan selera yang popular di Suria KLCC tutup selamanya.Medan selera ini melakukan pengubah suaian besar pada tahun 2018 dan 2019 tetapi ternyata usaha mereka itu dimusnahkan oleh Covid-19.Banyak lagi restoran ditutup terus akibat pandemik ini.Beberapa bulan lalu, ada laporan menyebut bahawa Jonkers Street di Melaka juga tutup secara kekal.Kesan terhadap pusat-pusat membeli-belah di seluruh negara pasti besar dan meluas.Tetapi tidakkah selepas pandemik ini, keadaan perniagaan dan perdagangan akan pulih dan kembali pada keadaan tahun 2019?Kalau pandemik ini tamat sepenuhnya, maka itulah harapannya.Tetapi bagaimanakah seseorang dapat melihat pandemik ini tamat kerana ia akan berubah menjadi endemik?Sebagai contoh, dalam endemik Covid-19, restoran boleh kembali dibuka dan pelanggan dibenarkan makan di dalamnya.Tetapi ia hanya dibenarkan bagi mereka yang lengkap dua dos.Maka bilangan pelanggan pasti mengecil.Walaupun 100 peratus orang ramai menerima dua dos, tidak semua berani untuk makan dalam kedai.Ini kerana risiko masih ada.Dalam keadaan ini penyesuaian perlu dibuat.Tambahan pula, dalam endemik, akan ada suntikan booster, dos ketiga dan seterusnya.Umumnya, orang akan kurang makan di luar, kurang melancong dan kurang menginap di hotel berbanding zaman pra-Covid-19.Dari segi kos untuk hidup pada masa endemik juga lebih tinggi berbanding dahulu.Sekurang-kurangnya pada masa pandemik, suasananya adalah tunggu dan berharap kerana keadaan dijangka lebih baik selepas bencana ini berlalu.Tetapi endemik ini menunjukkan bahawa keadaan dunia berada di bawah bayang-bayang ancaman Covid-19 yang berterusan.Dalam endemik, kerajaan mesti memberi peruntukan yang lebih pada kementerian kesihatan untuk sentiasa menghadapi Covid-19.Malah mungkin ada hospital yang dikhaskan untuk pesakit virus ini secara kekal.Ini bermakna peruntukan untuk perkara lain terpaksa dikurangkan.Bagi peruntukan kesihatan pula, perhatian terhadap penyakit lain terpaksa dikurangkan untuk dialihkan kepada Covid-19 secara berkekalan.Banyak lagi perkara lain yang perlu dilakukan untuk menghadapi keadaan di mana pandemik ini berubah menjadi endemik.Daripada pendidikan sampailah kepada aktiviti keagamaan dan sosial yang akan turut mengalami perubahan.


Tindakan PH guna polis ‘sama macam BN’, kata pemimpin Bersatu

Pemimpin Bersatu Dr Afif Bahardin hari ini membidas Ketua Penerangan PKR Fahmi Fadzil kerana menggesa polis bertindak terhadap calon Perikatan Nasional (PN) Azman Nasruddin bagi pilihan raya di kerusi Parlimen Padang Serai selepas beliau mengkritik kerajaan baru dengan menggelarnya sebagai "kerajaan zina" sewaktu berkempen.
Dalam sebuah kenyataan, Afif berkata, ancaman tindakan polis adalah bertentangan dengan ikrar Pakatan Harapan (PH) untuk mempertahankan kebebasan bersuara.
"Menggesa polis supaya siasatan dijalankan terhadap Azman adalah satu pelanggaran terang-terangan dakwaan PH yang mahu menjuarai sistem demokrasi," katanya.
"Tiada unsur jenayah berhubung apa yang diperkatakan oleh Azman. Ia adalah kritikan politik terhadap gabungan baru BN-PH dan ia adalah satu ulasan yang adil. Sebarang penggunaan kuasa polis untuk menyiasat pesaing politik PH atas kritikan politik adalah satu bentuk penyalahgunaan kuasa polis."
Azman dipanggil memberi keterangan lewat malam tadi selepas laporan polis dibuat terhadapnya.
Beliau kemudiannya mengaku sedikit ”kasar” ketika membuat kenyataan, namun menafikan kononnya beliau menghina Yang di-Pertuan Agong, di mana baginda dilaporkan mencadangkan sebuah “kerajaan perpaduan” dibentuk bagi mengatasi kemelut politik selepas keputusan pilihan raya umum 19 November lalu menunjukkan tiada gabungan berjaya memperolehi majoriti jelas bagi membentuk kerajaan baru.
Afif yang merupakan timbalan ketua Bersatu Shah Alam, turut menyifatkan tindakan PH yang menyeru siasatan polis dibuat terhadap Azman "sama seperti apa yang BN pernah lakukan ketika ia berkuasa dengan mengancam siasatan polis dibuat apabila mereka dikritik oleh ahli politik pembangkang".
"Sebaliknya, PN ketika berkuasa tidak pernah mengambil tindakan polis terhadap ahli politik PH yang berkali-kali menghina kerajaan dengan melabelnya sebagai kerajaan pintu belakang atau kerajaan gagal serta banyak lagi istilah yang dianggap menghina," katanya.
Beliau turut menggesa PH dan Fahmi menarik balik gesaan mereka supaya polis menyiasat Azman, mengatakan ia juga melanggar undang-undang pilihan raya kerana exco Kedah itu adalah salah seorang calon pilihan raya bagi kerusi Padang Serai.
“Fahmi tidak perlu campur tangan dalam proses pilihan raya dengan mengancam tindakan polis terhadap calon PN.
“Perkara ini adalah sama seperti melakukan paksaan dan intimidasi terhadap calon yang bertanding dalam pilihan raya,” katanya.


Tak perlu ubah, biar CBN beroperasi seperti sebelum ini, kata ibu bapa

Ibu bapa pelajar di Sekolah Menengah Convent Bukit Nanas (CBN) berkata mereka berpuas hati dengan operasi sekolah yang dijalankan ketika ini walaupun isu berhubung pajakan tanah sekolah itu hangat diperkatakan selain CBN mungkin diserahkan kepada pihak berkuasa bagi menerima bantuan kerajaan sepenuhnya.Persatuan Ibu Bapa dan Guru sekolah (PIBG) CBN memberitahu MalaysiaNow bahawa mereka mahu status quo dikekalkan dan operasinya dijalankan seperti sebelum ini.“Mereka sudah bertanya apakah standard tinggi CBN dapat dipertahankan jika ia menjadi sekolah kerajaan yang dibiayai sepenuhnya,” kata pengerusinya Alice Suriati.Beliau turut menambah bahawa CBN “sudah berada di tahap tertinggi” dari segi kegiatan akademik dan kokurikulum, dan ibu bapa ketika ini tidak ada perkara yang perlu dirisaukan.“Kami hantar anak-anak kami ke sana kerana kami mahukan yang terbaik.”Berita bahawa pajakan tanah CBN tidak akan diperbaharui menyebabkan kebimbangan ramai pihak jika sekiranya sekolah yang didirikan pada tahun 1899 akan dirobohkan.Pengarah Tanah dan Galian Wilayah Persekutuan Muhammad Yasir Yahya kemudian menjamin bahawa bangunan sekolah tersebut tidak akan dimusnahkan di samping turut menambah bahawa tanah tersebut akan diserahkan kepada pihak berkuasa bagi memastikan sekolah itu menerima bantuan penuh kerajaan.Bagaimanapun, Alice berkata PIBG sentiasa membantu alam mencari bantuan dana bagi program-program sekolah lancar dilaksanakan.“Kami juga ada badan alumni yang turut bantu dari sudut aktiviti-aktiviti mencari dana,” katanya lagi.Usaha PIBG dan alumni itu, katanya, turut diteruskan sepanjang kemelesetan ekonomi akibat pandemik Covid-19 dengan penyediaan peranti-peranti untuk pelajar ketika mereka perlu belajar dari rumah selain membantu pelajar mendapatkan data untuk internet, katanya.Beliau turut berkata setiap keputusan dan inisiatif yang diambil pada masa akan datang mestilah dibuat melalui lembaga pengarah dan entiti korporat yang menjalankan operasi sekolah, iaitu The Lady Superior of the Society of Saint Maur.CBN adalah antara sekolah terawal yang dibina di Malaysia dan turut diberi gelaran sebagai sekolah kluster oleh kementerian pendidikan.Pada 2010, sekolah itu menjadi antara sekolah yang mencatat kecemerlangan paling tinggi dalam keputusan SPM.


2 produk mi segara buatan Malaysia, Indonesia selamat dimakan, kata KKM

Kementerian Kesihatan (KKM) mengesahkan produk Mi Kari Putih Penang Ah Lai dan Mi Segera Perisa Ayam Special jenama Indomie yang dikesan mengandungi etilena oksida mematuhi perundangan yang ditetapkan dan selamat untuk dimakan.
Menurut KKM mereka sudah melaksanakan enam tahap pemeriksaan di pintu masuk berdasarkan risiko bagi makanan yang diimport.
“Bagi pemeriksaan Tahap 5 iaitu Tahan, Uji dan Lepas (TUL), produk makanan yang masuk ke negara ini akan ditahan dan dianalisis terlebih dahulu.
“Hanya produk makanan yang memenuhi standard sahaja yang dilepaskan untuk pasaran Malaysia,” menurut KKM dalam kenyataan yang dimuat naik di Facebook.
Bulan lepas, dua jenis mi segera itu ditarik balik di pasaran Taiwan dan Malaysia selepas ia dikesan mengandungi bahan yang mendorong penyakit kanser, etilena oksida.
Etilena oksida yang juga sebatian kimia dikaitkan dengan penyakit limfoma dan leukemia.
Bagaimanapun, pengawal selia makanan Indonesia mempertahankan produk mi segera jenama Indomie yang popular di negara itu.
Agensi Pengawasan Ubat dan Makanan Indonesia (BPOM) berkata, mi segera Indomie Perisa Ayam Spesial yang dijual di Indonesia adalah selamat untuk dimakan kerana memenuhi piawaian keselamatannya.
Dalam pada itu, KKM berkata sejumlah 317 pensampelan bagi tujuan TUL dijalankan untuk tempoh 2022 hingga April 2023 dan daripada jumlah tersebut 37 atau 11.67% merupakan pensampelan TUL ke atas produk mi segera pelbagai jenama bagi parameter etilena oksida.
“Bagi mana-mana produk yang didapati tidak mematuhi peraturan yang ditetapkan KKM bekerjasama dengan syarikat yang terbabit untuk memastikan semua produk yang terlibat ditarik balik daripada pasaran,” tambahnya.
“KKM ingin menegaskan produk yang berada di pasaran tempatan telah melalui prosedur yang ditetapkan dan selamat.
“KKM sentiasa peka dan prihatin terhadap perkara yang boleh mengancam pengguna.”